Karantahon 4 Ngan Pag-ampo
re kap. 11 ¶10-15 (30 min.)
Pagbasa han Biblia: Lebitiko 1-5 (10 min.)
Num. 1: Lebitiko 4:16-31 (4 min. o minos pa)
Num. 2: An Gintawag ha Biblia nga mga “Santo”—rs-E p. 352 ¶1–p. 353 ¶1 (5 min.)
Num. 3: Absalon—An Pisikal nga Hitsura, Pagpahitaas, Ngan Panlimbong Nagriresulta ha Magraot nga Panhitabo—it-1-E p. 32-33 ¶1 (5 min.)
15 min: Nasarihan Mo Na ba Ito? Pakighisgot. Pinaagi hin pahayag, repasoha hin madaliay an impormasyon hini nga mga artikulo ha Aton Ministeryo han Ginhadian: “Bag-o nga mga Paagi ha Pagsangyaw ha Publiko” (km 7/13), “Pagbulig ha mga Diri Pa Andam Para ha Igintututdo han Biblia nga Libro” (km 12/13), ngan “Magazine Route—Mapulsanon ha Pagtikang hin Pag-aram ha Biblia” (km 1/14). Aghata an mamarati ha pagkomento kon paonan-o hira nakakapahimulos ha pag-aplikar han mga suhestyon hini nga mga artikulo.
15 min: “Agosto—Magigin Makatirigamnan nga Bulan han Pagsangyaw!” Pakiana ngan baton nga pagdudumarahon han paramangno han pag-alagad. Tagi hin kopya han bag-o nga tract nga may ulohan, Diin Naton Mabibilngan an Baton ha Importante nga mga Pakiana ha Kinabuhi? an ngatanan nga presente ngan hisguti ito. Ipahibaro an mga kahikayan ha pagkobre han teritoryo.
Karantahon 107 Ngan Pag-ampo
1. Samtang nagtitikahirani an ika-100 nga anibersaryo han Ginhadian, ano nga espesyal nga kampanya an bubuhaton ha bug-os nga kalibotan?
1 Samtang nagtitikahirani kita ha ika-100 nga anibersaryo han kaestablisar han Ginhadian han Dios, angayan gud la nga pasidunggan naton hi Jehova pinaagi hin espesyal nga kampanya! Ha Agosto, makikigbahin kita ha bug-os-kalibotan nga pagpanaltag han bag-o nga tract nga may ulohan, Diin Naton Mabibilngan an Baton ha Importante nga mga Pakiana ha Kinabuhi? Ini nga tract mag-aaghat ha mga magbarasa nga bilngon ha Biblia an mga baton ngan magsasaysay kon paonan-o makakabulig ha ira an jw.org.
2. Paonan-o kita makakabulig ha ‘pagguliat hin daku ha pagdayaw kan Jehova’ ha Agosto?
2 Daku nga Guliat han Pagdayaw: Basi mabuligan an mga magwarali nga mapauswag an ira ministeryo, may espesyal nga kahikayan para hadton naruruyag mag-auxiliary payunir ha Agosto. Durante hito nga bulan, puydi nga 30 ka oras la an kab-uton han bawtismado nga mga magwarali nga naruruyag mag-auxiliary payunir. Tungod kay an Agosto may lima nga Biernes, Sabado, ngan Domingo, damu nga magwarali nga may sekular nga trabaho o naeskwela an makakag-auxiliary payunir. Kon may-ada ka nag-uuswag nga Bible study o anak nga karuyag na magin magwarali, pakiistorya dayon ha koordinetor han lawas han mga tigurang. Makapadasig gud nga makaupod naton hira sugad nga mga magwarali durante hinin makatirigamnan nga bulan! Bisan kon damu an regular payunir nga nagbabakasyon durante han Agosto kay naabot na nira an ira ginkakab-ot nga oras kada tuig, bangin puydi nira i-adjust an ira eskedyol basi bug-os nga makigbahin hinin espesyal nga kampanya. Yana na an panahon para pag-iristoryahan han pamilya kon paonan-o hira makakabulig ha ‘pagguliat hin daku ha pagdayaw kan Jehova’ nga pagbubuhaton ha Agosto.—Esra 3:11; Prob. 15:22.
3. Ano an aton ginlalaoman may kalabotan hinin espesyal nga kampanya?
3 Bisan kon nagkaada na kita hin sugad nga mga kampanya ha naglabay, naglalaom kita nga ini nga kampanya magigin makatirigamnan. Maaabot ba naton an bag-o nga pinakahitaas nga kadamu han oras, magwarali, ngan auxiliary payunir durante han Agosto? Ha pag-ikatarapos han 2014 nga tuig han pag-alagad, hinaot bendisyonan ni Jehova an pangalimbasog han iya katawohan ha bug-os nga kalibotan basi an Agosto magin pinakamakatirigamnan nga bulan han pagsangyaw!—Mat. 24:14.
Karantahon 108 Ngan Pag-ampo
re kap. 12 ¶1-10 (30 min.)
Pagbasa han Biblia: Lebitiko 6-9 (10 min.)
Num. 1: Lebitiko 8:18-30 (4 min. o minos pa)
Num. 2: Kon Kay Ano nga Diri Kita Nag-aampo ha mga “Santo”—rs-E p. 353 ¶2-4 (5 min.)
Num. 3: Absalon—Isalikway an Ngatanan nga Hakugnon nga Ambisyon Ngan Pagkasalingkapaw—it-1-E p. 33 ¶2–p. 35 ¶1 (5 min.)
30 min: “Hinumdumi an Aadto ha mga Nursing Home.” Pakiana ngan Baton. Kon naghihisgot han parapo 4, magkaada hin halipot nga pasundayag diin duha nga kwalipikado nga magwarali an nagpapakiana ha usa nga nagdudumara han nursing home kon puydi ba magkaada hin grupo nga pag-aram dida hito nga pasilidad. (An brother nga nagdudumara hini nga bahin mahimo mag-unabi hin iba pa nga pasilidad diin mahimo liwat buhaton an mga suhestyon hini nga artikulo, sugad han Retirement Homes, Homes for the Aged, o Drug Rehabilitation Centers.)
Karantahon 90 Ngan Pag-ampo
1. Kay ano nga kinahanglan sangyawan han maopay nga sumat an aadto ha mga nursing home?
1 Damu nga tawo an nakakaeksperyensya han makapaluya nga mga epekto han kalagas. (Ekles. 12:1-7) An pipira nga lagas naukoy ha mga nursing home, salit diri naton hira nasasangyawan ha balay-balay. Pariho liwat hini an nahitatabo bisan ha mga nasud diin kustomre nga an mga kag-anak nga edaran na nalungon ha ira mga anak o iba nga paryente. Bisan kon bangin maluya na hira o limtanon na, an mga edaran o iba pa nga naukoy ha mga nursing home puydi pa gihapon mahibaro mahitungod kan Jehova, makakilala ha iya, ngan magkaada maopay nga relasyon ha iya. Paonan-o naton hira masasangyawan han maopay nga sumat han “makalilipay nga paglaom”?—Tito 2:13.
2. Paonan-o kita makakakuha hin lista han mga nursing home nga aton bibisitahon?
2 Kon Paonan-o Ito Titikangan: Kasagaran nga makukuha an lista han mga nursing home pinaagi ha Internet o ha directory han telepono. Kitaa an seksyon han listahan han mga nursing home. An paramangno han pag-alagad mahimo magtoka hin kwalipikado nga mga magwarali basi bumisita ha tagsa nga pasilidad. Pinaagi han maopay nga pagplano ngan pagsarig kan Jehova, posible gud nga makagtikang hin grupo nga pag-aram han Biblia.—Prob. 21:5; 1 Juan 5:14, 15.
3, 4. (a) Hin-o an sadang naton kaistoryahon kon nagtatanyag kita hin grupo nga pag-aram? (b) Ano an mahimo naton ipakiistorya mahitungod ha kahikayan han pag-aram?
3 An paagi kon paonan-o itatanyag an pag-aram nadepende ha klase han pasilidad. Ha dagku nga pasilidad nga damu an lagas ngan mga empleyado, mas maopay kon makiistorya anay ha receptionist ngan maghangyo ha iya kon puydi makaistorya an nagdudumara han pasilidad. Ha gudti nga mga pasilidad diin pipira la an lagas ngan duha o tulo la an nag-aataman ha ira, mas maopay kon makig-istorya mismo ha tag-iya han pasilidad.
4 Hain man hito nga kahimtang, isaysay nga nagbuboluntaryo ka basi buligan an mga tawo nga naruruyag magbasa ngan makighisgot mahitungod ha Biblia. Pakiana kon may mga residente ba nga bangin maruyag umapi ha grupo nga paghisgot mahitungod ha Biblia ha sulod hin mga 30 minutos kada semana. Mahimo gamiton an iba-iba nga publikasyon, kondi naobserbaran nga damu an naruruyag ha An Akon Libro han mga Istorya ha Biblia ngan ha An Pinakabantogan nga Tawo nga Nabuhi. Mahimo mo ipakita ha nagdudumara han pasilidad an mga publikasyon. Puydi mo ipakiistorya ha iya an adlaw, oras, ngan lokasyon ngan kasagaran nga ipapaskin ito ha activities calendar han nursing home. Ayaw kaawod pagpakilala nga usa ka nga Saksi ni Jehova. Buligi liwat an nagdudumara han pasilidad nga masabtan niya nga an imo tuyo diri basi maghimo hin relihiyoso nga serbisyo kondi basi maghatag hin edukasyon tikang ha Biblia.
5. Ano an praktikal nga mga suhestyon nga mabulig basi magin makalilipay ngan mapulsanon an pag-aram?
5 Pagdumara han Pag-aram: Nadepende ha kahimtang han pasilidad kon paonan-o mo dudumarahon an pag-aram, salit magin mapauyon-uyon ngan masinabuton. An nagdudumara han pag-aram sadang magdara hin mga kopya han publikasyon nga gin-aadman ngan sadang niya ito dad-on utro katapos han pag-aram. Bangin kinahanglan magdara hin publikasyon nga dagku an letra para ha pipira. Mahimo basahon an parapo, magpakiana, ngan bumaton sugad han kasagaran nga aton ginhihimo. Puydi ipabasa an mga parapo o mga teksto ha Biblia hadton naruruyag o makakahimo hito. Durante han pag-aram, magin aktibo, positibo, ngan makisangkayon. Kon tumugot an nagdudumara han pasilidad, ha panapanahon mahimo ka magpasalida hin video han organisasyon nga nagpaparig-on han pagtoo ha Biblia o nagpapabug-at hin mga leksyon tikang ha usa nga asoy ha Biblia. Bangin posible nga tikangan ngan tapuson an pag-aram pinaagi hin halipot nga pag-ampo. An pipira nga magwarali nagtututdo hin mga karantahon han Ginhadian.
6. Ano an mahimo buhaton kon may bumangon nga pagriwa?
6 Kumusta man kon may residente nga rumiwa mahitungod ha iya nabasa o nahisgotan durante han pag-aram? Magin maaramon ha pagbaton. (Col. 4:6) Bangin puydi ka magbasa hin halipot nga teksto ha Biblia nga nagpapatin-aw mahitungod han iya ginsiring. Kon diri ito posible, mas maopay kon papasalamatan mo hiya han iya komento ngan sidnga hiya nga pag-iistoryahan niyo ito katapos han pag-aram.
7. Ano an mahimo mo buhaton kon may residente nga magpakiana o magpakita hin interes?
7 Usahay, bangin may residente nga magpakiana o magsiring nga karuyag niya mahibaro hin dugang pa. Ini an iginbabaton han usa nga sister: “Maopay gud ito nga pakiana. Pero tungod kay personal mo ito nga pakiana, tapuson anay naton an pag-aram. Puydi naton ito paghisgotan niyan.” Kasagaran nga posible kita magdumara hin tagsa nga pag-aram ha Biblia ha mga interesado nga residente ha iba nga oras ngan lugar.
8. Paonan-o sadang ireport an grupo nga pag-aram ngan an tagsa nga pag-aram ha Biblia?
8 Kasagaran nga mas maopay kon diri pagbuburobag-uhon an mga Saksi nga magdudumara han grupo nga pag-aram. Mahimo ireport han bisan hin-o nga magwarali an oras nga iya gin-gamit ha pakigbahin hini. Kon magin permanente na an pag-aram, an magwarali nga nagdudumara hito mahimo mag-report hin usa nga pagbalik-bisita ha kada pag-aaram han grupo ngan hin usa nga Bible study kada bulan. Puydi liwat ireport an mga pag-aram ha Biblia nga natikangan ha tagsa nga mga residente nga nakakasabot ngan nahibabaro.
9, 10. Ano nga mga kalidad an ginkikinahanglan para hadton nakikigbahin hini nga buruhaton? Isaysay.
9 Pangalimbasog nga Maipadayon: Maopay gud kon may permanente nga nakaeskedyol nga adlaw ngan oras para ha grupo nga pag-aram. Ginlalaoman han mga residente ngan mga empleyado nga magigin regular ito ngan magtitikang ngan matatapos ha husto nga oras. (Mat. 5:37) Salit kinahanglan magtuman kita han ginkasabotan, magin maduruto, ngan magin mahapsay. Napamatud-an na nga maopay gud kon duha nga kwalipikado nga magwarali an magbibinuligay ha pagdumara han grupo nga pag-aram. (Ekles. 4:9, 10) Ha dagku nga pasilidad, bangin magkinahanglan hin mas damu nga magwarali.
10 Ginkikinahanglan liwat an pagin makisangkayon ngan pagpakita hin personal nga interes. (Fil. 2:4) Ha siyahan nga pagbisita, paggahin hin panahon basi makilala an tagsa nga residente nga tumambong. Isurat an ira mga ngaran ngan pangalimbasugi nga mamemorya ito antes an sunod nga pag-aram. An pagin mapailubon ngan pagin mapinairon mabulig basi diri hira mag-alang ngan abaton nira nga ginpapabilhan hira.
11. Paonan-o ipapakita hadton nagdudumara han grupo nga pag-aram nga gintatahod nira an mga empleyado ngan mga kapamilya han mga residente?
11 Importante liwat nga magin matinalahuron ngan buotan ha mga empleyado ngan ha mga kapamilya han mga residente. Kon nakaeskedyol na an pag-aram, maaramon kon diri babag-uhon an oras o pamaagi han pag-aram samtang diri anay ginkukonsulta an nagdudumara han pasilidad. Ha panapanahon, pakianhi an nagdudumara han pasilidad kon ano an iya masisiring ha pag-aram. Kon may bumisita nga mga kapamilya durante han pag-aram, pag-una ha pagpakilala ha ira. Isaysay ha ira an katuyoan han ginhihimo nga pag-aram ha Biblia. Pasariga hira nga interesado ka gud ha ira kapamilya. Imbitara hira nga mamati ha pag-aram.
12, 13. Pagsumat hin mga eksperyensya nga nagpapakita han kapulsanan ha pagsangyaw ha mga nursing home.
12 Mga Resulta: An nagbibiyahe nga mga paramangno ngan mga kongregasyon nagreport hin mag-opay nga resulta mahitungod hini nga buruhaton. Pananglitan, ha usa nga higayon, mga 20 nga residente an tumambong ha siyahan nga paghisgot. Tungod hini, unom nga residente an natikangan hin tagsa nga pag-aram ha Biblia. Ha urhi, usa ha ira an nabawtismohan. Ha usa nga pag-aram nga gindudumara ha nursing home, usa nga 85 anyos nga babaye an napagios nga makig-upod ha lokal nga kongregasyon ngan nagsiring nga karuyag niya magpabawtismo. Han an usa nga pasilidad nagdesisyon nga paundangon an grupo nga pag-aram nga gindudumara han mga Saksi ni Jehova, an mga residente nagreklamo ha nagdudumara han pasilidad! Waray pag-iha, iginbalik an pag-aram ngan ha urhi gintambongan ito hin mga 25 tubtob 30 ka tawo.
13 An gugma nga aton iginpapakita ha aadto ha mga nursing home may daku nga epekto diri la ha mga residente. Pananglitan, kasagaran nga an mga empleyado namamati ngan nakikigbahin pa ngani ha pag-aram. An aton pangalimbasog nga magpakita hin personal nga interes ha aadto ha mga nursing home naghahatag liwat hin maopay nga pamatuod ha komunidad. (1 Ped. 2:12) Katapos sumatan han katuyoan han pag-aram, usa nga nagdudumara han pasilidad an nagsiring: “Kay ano nga yana la niyo ini buhata? San-o kamo magtitikang?” Usa pa nga nagdudumara han pasilidad an nagsurat: “Irirekomenda ko gud ini nga grupo nga pag-aram ha bisan ano nga nursing home dinhi. Ginhihimo han mga Saksi ni Jehova inin libre nga serbisyo sugad nga bahin han ira pagministeryo nga buruhaton ha komunidad.” Gintagan han usa nga nursing home ha Hawaii an mga Saksi ni Jehova hin Volunteer Service Award nga nagsusumat nga an mga boluntaryo sugad hin “birilhon gud nga bahandi” ha mga aadto hito nga pasilidad.
14. Kay ano nga karuyag naton sangyawan an aadto ha mga nursing home?
14 An mga edaran gin-iimbitar ni Jehova nga magdayaw ha iya. (Sal. 148:12, 13) Upod hito an aadto ha mga nursing home. May mga nursing home ba ha iyo teritoryo diin an mga edaran mahimo pa makabati han maopay nga sumat? Ha bulig han mga tigurang ha kongregasyon ngan han nagdudumara ha mga nursing home, posible nga makaghatag kita hin maopay nga pamatuod ha mga aadto hini nga mga pasilidad. Kon nahinunumdoman naton an mga edaran na, ginsusubad naton hi Jehova.—Sal. 71:9, 18.
Karantahon 133 Ngan Pag-ampo
re kap. 12 ¶11-17 (30 min.)
Pagbasa han Biblia: Lebitiko 10-13 (10 min.)
Num. 1: Lebitiko 12:1–13:8 (4 min. o minos pa)
Num. 2: An Kamatuoran Mahitungod ha Pagsingba ha Relihiyoso nga Kadaan nga mga Butang Ngan ha Imahen han mga “Santo”—rs-E p. 354 ¶1–p. 355 ¶1 (5 min.)
Num. 3: Nakakasakit nga mga Pulong—An Masakit nga mga Pulong Diri Nalilipayan ni Jehova—it-1-E p. 35 (5 min.)
10 min: Tanyag nga Literatura Para ha Hulyo. Pakighisgot. Hisguti hin madaliay an tanyag nga literatura. Magkaada usa o duha nga pasundayag.
20 min: “Kon Paonan-o Mabubuligan Adton Nakukurian Pagbasa.” Pakiana ngan baton.
Karantahon 55 Ngan Pag-ampo
1. Ano an ayat ha pagtutdo ha Biblia ha mga nakukurian pagbasa?
1 May mga tagbalay nga bangin interesado mahibaro mahitungod ha Dios pero naaawod hira kon may ginagamit nga Biblia ngan iba pa nga libro tungod kay nakukurian hira pagbasa. An paggamit han Igintututdo han Biblia nga libro, ha siyahan pa la nga pag-aram, bangin diri magin epektibo. Paonan-o naton hira mabubuligan? Ginpakianhan namon an eksperyensyado nga mga magwarali tikang ha sobra 20 nga nasud kon ano an ira ginbuhat. Ini an ira mga suhestyon.
2. Ano nga mga publikasyon an epektibo ha pagbulig ha usa nga nakukurian pagbasa?
2 Kon an estudyante nakukurian o diri maaram magbasa, mahimo mo gamiton an usa hini nga mga brosyur, an Listen to God o an Pamati ha Dios Ngan Mabuhi ha Waray Kataposan. Iginpapakita han usa nga payunir nga taga-United States ini nga mga brosyur ngan ginpapakianhan an estudyante kon hain hini an iya mas naruruyagan pag-adman. An sanga nga opisina ha Kenya nagsiring nga epektibo gud ini nga mga brosyur tungod kay ha kultura han mga taga-Africa, an mga tawo gintututdoan pinaagi ha pagsumat hin mga istorya imbes nga pinaagi han pakiana ngan baton nga paghisgot. Mahimo maruyagan dayon han usa nga edukado an pag-aram diin papabasahon ngan papakianhan hiya, kondi bangin diri magin komportable hito an usa nga limitado an edukasyon. Kon an estudyante nakukurian pagbasa, ginagamit han damu nga magwarali an mga brosyur nga Maopay nga Sumat Tikang ha Dios! o Mahimo Ka Magin Sangkay han Dios!, o posible nga An Akon Libro han mga Istorya ha Biblia, ha pagtikang han ira pag-aram.
3. Basi magin epektibo kita ha pagtutdo ha mga diri maaram magbasa, ano an sadang naton ikonsiderar may kalabotan ha ira?
3 Paghatag hin Kumendasyon: Adton diri maaram magbasa bangin maawod, ngan damu ha ira an waray kompyansa ha kalugaringon. Bangin kinahanglan anay hira buligan nga diri mag-alang antes tutdoan han kamatuoran. Kadam-an han diri maaram magbasa an masayon makasabot ngan mahibaro. Tahora hira ngan tratara nga may dignidad. (1 Ped. 3:15) Maaaghat hira nga padayon nga mag-aram kon aabaton nira nga bawi an ira mga pangalimbasog ngan nag-uuswag hira ha espirituwal. Salit pirme hira kumendasyuni.
4. Paonan-o naton maaaghat an mga estudyante nga diri nakakabasa hin maopay nga mangandam para ha pag-aram?
4 Bisan kon an estudyante diri nakakabasa hin maopay, aghata hiya nga mangandam para ha pag-aram. Gin-aaghat han pipira nga magwarali ha South Africa an ira mga estudyante nga magpabulig ha usa nga kapamilya o sangkay nga nakakabasa hin maopay. Basi mapagios nga mangandam, iginpapagamit han usa nga magwarali ha Britain an iya libro ha iya mga estudyante kon naghihisgot hin pipira nga parapo durante han pag-aram basi makita nira nga masayon mabilngan an mga baton kon binagisan ito. Gindadasig han usa nga brother ha India an iya mga estudyante nga kitaon an mga retrato ha leksyon nga pag-aadman ha sunod nga semana ngan abanse nga pamalandungon ito.
5. Paonan-o naton maipapakita an pagin mapailubon kon nagdudumara hin pag-aram?
5 Magin Mapailubon: Anoman nga publikasyon an imo gamiton, pagpokus ha nangunguna nga mga punto, ngan buligi an imo estudyante nga masabtan ito hin matin-aw. Ha tinikangan, bangin mas maopay an paghisgot ha sulod hin 10 o 15 minutos. Ayaw paghisgot hin damu hinduro nga materyal, bangin igo na an pipira la nga parapo ha kada pag-aram. Magin mapailubon kon mahinay magbasa an estudyante. Posible mapagios hiya nga pauswagon an iya abilidad ha pagbasa samtang naghihilarom an iya apresasyon kan Jehova. Basi mabuligan hiya nga mahimo ito, maopay nga imbitaron mo hiya nga tumambong ha mga katirok ha siyahan pa la niyo nga pag-aram.
6. Paonan-o naton mabubuligan an mga tawo basi mahibaro pagbasa?
6 Kon an mga estudyante mahibaro na pagbasa, madagmit nga mag-uuswag hira ha espirituwal. (Sal. 1:1-3) Nabuligan han damu an ira mga estudyante pinaagi ha paggamit han publikasyon nga Apply Yourself to Reading and Writing. Ginhihisgotan nira ito ha sulod hin pipira ka minuto kada katatapos han pag-aram. Kon an estudyante nahuhulop, bangin mabuligan mo hiya nga magkaada hin kompyansa ha kalugaringon pinaagi ha pagsumat ha iya han pipira nga butang nga nahihimo na niya. Pasariga hiya nga bibendisyonan ni Jehova an iya mga pangalimbasog, ngan aghata hiya nga mag-ampo para han bulig. (Prob. 16:3; 1 Juan 5:14, 15) Gin-aaghat han pipira nga magwarali ha Britain an ira mga estudyante nga maghimo hin makatadunganon nga mga tumong nga makakab-ot pinaagi han padayon nga pangalimbasog—bangin an pagkabisado han alpabeto, pagbiling ngan pagbasa han pipira nga teksto, ngan pagbasa han ginpasimple nga mga publikasyon nga basado ha Biblia. Basi mabuligan an mga tawo nga mahibaro pagbasa, kasagaran nga kinahanglan mapagios hira nga maruyag pagbasa, diri la basta tutdoan kon paonan-o ito bubuhaton.
7. Kay ano nga diri kita sadang mag-alang ha pagsumat han kamatuoran ha mga nakukurian pagbasa?
7 Diri ginmiminos ni Jehova adton limitado an edukasyon. (Job 34:19) An kasingkasing han tawo an iya ginkikita. (1 Kron. 28:9) Salit ayaw pag-alang ha pagsumat han kamatuoran ha mga nakukurian pagbasa. Damu an mag-opay nga publikasyon nga mahimo mo magamit. Ha urhi, mahimo mo ibalhin an pag-aram ngadto ha Igintututdo han Biblia nga libro basi mabuligan hiya nga magkaada hin dugang nga pagsabot ha Kasuratan.
Adton diri maaram magbasa bangin maawod, ngan damu ha ira an waray kompyansa ha kalugaringon. Bangin kinahanglan anay hira buligan nga diri mag-alang antes tutdoan han kamatuoran
Karantahon 31 Ngan Pag-ampo
re kap. 12 ¶18-25 (30 min.)
Pagbasa han Biblia: Lebitiko 14-16 (10 min.)
Repaso ha Teokratiko nga Eskwelahan ha Ministeryo (20 min.)
10 min: “Panginanoa Dayon.” Pahayag. Ipapasundayag hin madaliay kon paonan-o makakagtikang hin pag-aram ha Biblia ha siyahan nga Sabado han Hulyo gamit an sampol nga presentasyon ha pahina 8.
20 min: An Personal nga Pag-aram Nabulig nga Magin Marig-on nga mga Ministro. Pakighisgot basado ha Eskwelahan ha Ministeryo nga libro, pahina 27-32. Pag-interbyu hin usa nga magwarali nga kilala nga may-ada maopay nga rutina ha pag-aram.
Karantahon 69 Ngan Pag-ampo
An masunod nga mga pakiana paghihisgotan ha Teokratiko nga Eskwelahan ha Ministeryo durante han semana nga nagtitikang ha Hunyo 30, 2014.
Kay ano nga importante gud an prinsipyo ha Eksodo 23:2 kon nagpipili hin kaliawan ngan pagpahalibway? [Mayo 5, w11 7/15 p. 10-11 par. 3-7]
Mationan-o kaseryoso an sugo nga kinahanglan maghugas an mga saserdote antes maghalad han mga halad kan Jehova, ngan kay ano nga marig-on ito nga pahinumdom ha mga surugoon han Dios yana? (Eks. 30:18-21) [Mayo 19, w96 7/1 p. 9 par. 9]
Kay ano nga waray siruti hi Aaron ha paghimo han bulawan nga baka? (Eks. 32:1-8, 25-35) [Mayo 19, w04 3/15 p. 27 par. 4]
Ano an kalabotan han panhunahuna han mga Kristiano mahitungod ha pakig-uyab ngan pag-asawa ha sugo han Dios ha mga Israelita nga diri mag-asawa hin magsiringba ha iba nga mga dios? (Eks. 34:12-16) [Mayo 26, w89-E 11/1 p. 20-21 par. 11-13]
Kay ano nga makaparig-on gud ha aton an eksperyensya nira Besalel ngan Aholiab? (Eks. 35:30-35) [Mayo 26, w10 9/15 p. 10 par. 13]
Ano an iginpapahinumdom han “pudongpudong nga baraan” o baraan nga tigaman han dedikasyon nga aada ha turban nga iginsusul-ot han hitaas nga saserdote han Israel, ngan ano an igintututdo hito nga tigaman mahitungod ha dedikasyon? (Eks. 39:30) [Hun. 2, w01 2/1 p. 14 par. 2-3]
Ano an responsabilidad han ngatanan nga Kristiano may kalabotan ha pagsumat han seryoso nga sala nga nabuhat han iya igkasi-Kristiano? (Leb. 5:1) [Hun. 9, w97 8/15 p. 27]
Ano an importante nga katuyoan han “mga halad ha pakigdait” ha panahon han mga Israelita, ngan ano an ginsisimbolohan hito para ha aton yana? (Leb. 7:31-33) [Hun. 16, w12 1/15 p. 19 par. 11-12]
Ano an bangin nahiupod ha sala han mga anak nga kalalakin-an ni Aaron nga hira Nadab ngan Abihu, ngan ano an aton hibabaroan hini nga asoy? (Leb. 10:1, 2, 9) [Hun. 23, w04 5/15 p. 22 par. 6-8]
Kay ano nga an panganak ‘nakahugaw’ ha babaye? (Leb. 12:2, 5) [Hun. 23, w04 5/15 p. 23 par. 1]
Tikang han ginbag-o an disenyo han aton Web site, nagtikadamu gud an naghahangyo hin pag-aram ha Biblia gamit ito nga Web site. Damu liwat an naghahangyo hin pag-aram tungod han aton ginbubuhat nga bag-o nga mga paagi ha pagsangyaw ha publiko. Ginpapanginano gud dayon han sanga nga opisina ito nga mga hangyo. Pananglitan, kon may naghahangyo hin pag-aram ha Biblia dida ha jw.org, kasagaran nga paglabay hin duha ka adlaw, nakakakarawat hin mensahe tikang ha sanga nga opisina an mga tigurang nga nanginginano ha teritoryo nga gin-uukyan hito nga interesado. Pero may mga report nga may pipira nga naghangyo hin Bible study nga waray pa gihapon mabisita ha sulod hin mga semana na. Paonan-o naton masisiguro nga mabubuligan naton an usa nga tawo antes pa mawara an iya interes?—Mar. 4:14, 15.
Kon may makaistorya ka nga interesado nga diri naukoy ha iyo teritoryo, pag-fill-up dayon hin Please Follow Up (S-43) nga porma ngan ihatag ito ha sekretaryo ha sunod niyo nga katirok. Ha sulod hin usa o duha ka adlaw, sadang ihatag han sekretaryo an mga impormasyon nga aada hito ngadto ha angayan nga kongregasyon o ipadara ha sanga nga opisina gamit an Congregation tab ha jw.org. Kinahanglan regular nga kitaon han mga tigurang an Web site. Kon makakarawat hira hin mensahe nga bisitahon an usa nga interesado, sadang nira ito panginanoon dayon. An magwarali nga gintokahan sadang bumisita dayon hito nga interesado. Kon an interesado waray dida ha ira balay, puydi ka magbilin hin halipot nga surat nga aada an imo adres ngan numero han telepono.
Karantahon 52 Ngan Pag-ampo
re kap. 13 ¶1-9 (30 min.)
Pagbasa han Biblia: Lebitiko 17-20 (10 min.)
Num. 1: Lebitiko 19:19-32 (4 min. o minos pa)
Num. 2: Kon Kay Ano nga an Dinihogan nga mga Kristiano, o mga “Santo,” Diri Masisiring nga Waray Sala—rs-E p. 355 ¶2 (5 min.)
Num. 3: Kahiladman—Kon Ano an Ginsisiring han Biblia Mahitungod han Kahiladman—it-1-E p. 35-36 (5 min.)
10 min: Pagtanyag han mga Magasin ha Hulyo. Pakighisgot. Tikangi pinaagi ha pagpasundayag kon paonan-o mahimo itanyag an mga magasin gamit an duha nga sampol nga presentasyon hini nga pahina. Katapos hisguti hin maopay an sampol nga mga presentasyon. Taposa pinaagi ha pagdasig ha ngatanan nga magin pamilyar ha mga magasin ngan bug-os nga makigbahin ha pagtanyag hito.
10 min: Lokal nga mga panginahanglan.
10 min: Ano an Aton Nabuhat? Pakighisgot nga pagdudumarahon han sekretaryo. Unabiha an nahimo durante han panahon han Memoryal, ngan kumendasyuni an kabugtoan han ira pangalimbasog. Aghata hira nga isumat an ira mga eksperyensya ha pagpanaltag han imbitasyon para ha Memoryal o ha pag-auxiliary payunir.
Karantahon 123 Ngan Pag-ampo
▪ Tanyag para ha Hunyo: Ano Gud ba an Igintututdo han Biblia? o usa han masunod nga mga tract: Ano an Sekreto ha Malipayon nga Pamilya?, Hin-o Gud ba an Nagkukontrol han Kalibotan?, Matatapos Pa ba an Pag-antos?, o Karuyag Mo ba Hibaroan an Kamatuoran? Hulyo: Maopay nga Sumat Tikang ha Dios! o usa hini nga mga brosyur: An Dios ba Tinuod nga Nagtatagad ha Aton?, What Is the Purpose of Life?, o Mahimo Ka Magin Sangkay han Dios!, ngan pangalimbasog nga makagtikang hin pag-aram ha Biblia. Agosto: Espesyal nga kampanya ha pagpanaltag han bag-o nga tract may kalabotan ha jw.org nga Web site. Septyembre ngan Oktubre: Barantayan ngan Pagpamata!
▪ Kon nagpaplano ka pagtambong hin distrito nga kombensyon ha iba nga nasud, makakabulig ha imo an mga impormasyon ha jw.org nga Web site, i-click an seksyon nga “About Us,” katapos an “Conventions.”
▪ Ha pagtikang han mga klase nga paghihimoon ha ikatarapos han 2014, an Pioneer Service School pagdudumarahon ha sulod hin unom ka adlaw, tikang ha Lunes tubtob Sabado.
“Nabisita kami hin madaliay basi makig-istorya may kalabotan hinin makapainteres nga pakiana. [Ipakita an siyahan nga pakiana ha luyo nga kobre han Hulyo–Septyembre nga Barantayan.] Ano an imo opinyon hini?” Tuguti nga bumaton. Hisguti an materyal ilarom han siyahan nga pakiana ngan bisan an usa la ha gin-unabi nga mga teksto. Itanyag an mga magasin, ngan pakigsabot nga mabalik ka basi hisgotan an sunod nga pakiana.
“Ha usa ka tuig, mga 6,000,000 an namamatay tungod han pagsigarilyo. Para ha imo, may mahihimo ba basi mapaundang ini nga epidemya? [Tuguti nga bumaton.] Damu an nabuligan nga umundang ha pagsigarilyo tungod kay ira ginhunahuna an pagtagad han Dios may kalabotan hito. Pananglitan, ini nga teksto nakabulig ha pipira nga makapanhunahuna kon ano an epekto ha iba han pagsigarilyo. [Basaha an 1 Corinto 10:24.] Iginsasaysay hini nga magasin kon ano an panhunahuna han Dios ha pagsigarilyo, ngan kon paonan-o an paghunahuna hini mabulig ha usa basi makaundang ha pagsigarilyo.”
“Nabisita kami hin madaliay basi buligan an mga tawo nga malamposan an istres. Para ha imo, mas istres ba yana an mga tawo kay han hadto? [Tuguti nga bumaton.] Damu an nakaobserbar nga an praktikal nga mga sagdon ha Biblia nakakabulig ha ira nga malamposan an istres. Ini an usa nga ehemplo. [Basaha an Mateo 6:34.] Ginhihisgotan hini nga magasin kon paonan-o an mga prinsipyo ha Biblia makakabulig ha aton nga malamposan an upat nga hinungdan han istres.”
Nalilipay kita nga han Enero, may-ada kita tulo nga bag-o nga pinakahitaas nga kadamu: (1) 189,565 nga magwarali; (2) 34,515 nga regular payunir; ngan (3) 5,877,173 nga brosyur ngan tract. Makalilipay liwat nga damu an sumuporta ha pagpanaltag han Kingdom News durante hini nga bulan. An gindumara nga mga pag-aram han Biblia mas damu hin haros 10,000 kay han Enero 2013. Iginpapakita hini nga damu an andam magsakripisyo para kan Jehova.—Sal. 54:6.
1 2 3 4 5 6 7 8
^ ***sn karantahon 4 Paghimo hin Maopay nga Ngaran ha Dios***
Karantahon 4
Paghimo hin Maopay nga Ngaran ha Dios
(Eklesiastes 7:1)
1. An kinabuhi Aton pahimulsan
Ha paghimo hin Maopay nga ngaran.
Kon husto an aton Pirme bubuhaton,
Mapapalipay An Dios naton.
2. Di’ maghingyap hin Ngaran nga bantogan
Ngan pakigsangkay Hinin kalibotan,
Kay makakawang la, Im’ panalinguha;
Pag-uyon han Dios, Mawawara.
3. An aton ngaran Unta hinumdoman
Ha libro han Dios Ha waray tubtoban.
Pulong depensahi, Ngan Dios an sarigi;
Putli nga ngaran An tipigi.
(Kitaa liwat an Gen. 11:4; Prob. 22:1; Mal. 3:16; Pah. 20:15.)
^ ***re p. 56-58 An Imo ba Ngaran Aada ha Libro han Kinabuhi?***
‘Pipira nga Ngaran’
10 Makapadasig gud an sunod nga mga pulong ni Jesus ha kongregasyon ha Sardis. Hiya nagsiring: “Kondi may-ada mo [pipira] nga mga ngaran ha Sardis nga waray maghugaw han ira mga panapton; ngan maglalakat hira upod ha akon nga mga pinanaptonan hin busag; kay hira mga takos. An makadaog pagpapanaptonan hin busag nga panapton; ngan diri ko papanason iton iya ngaran ha basahon han kinabuhi, ngan igtutug-an ko iton iya ngaran ha atubangan han akon Amay, ngan han iya mga anghel.” (Pahayag 3:4, 5) Diri ba ini nakakaaghat ha aton ngan nagpaparig-on han aton determinasyon nga magin matinumanon? Tungod ha pagpasibaya han lawas han mga tigurang, an usa nga kongregasyon ha kabug-osan mahimo mahingaturog hin hilarom ha espirituwal. Kondi, an iba dida hito bangin maisugon nga nangangalimbasog nga tipigan nga putli ngan waray buring an ira Kristiano nga pangirilal-an ngan hito nga paagi padayon nga nagkakaada maopay nga ngaran kan Jehova.—Proberbios 22:1.
11 Oo, adton panggawas nga “mga panapton” nagtutudlok ha matadong nga pangirilal-an han usa sugad nga Kristiano. (Itanding an Pahayag 16:15; 19:8.) Sigurado nga nalipay gud hi Jesus nga makita nga nangalimbasog pa gihapon ha pagtipig hini nga pangirilal-an ‘an pipira nga ngaran,’ an pipira nga dinihogan nga Kristiano ha Sardis, bisan pa han kawaray interes han kadam-an. Sugad man, han an nag-aangkon nga mga Kristiano nahiapi ha Babilonya nga Daku—an imperyo han palso nga relihiyon ha kalibotan—durante han hilawig nga mga siglo han duro nga apostasya, sigurado nga may-ada pirme pipira nga nangangalimbasog pagbuhat han kaburut-on ni Jehova, bisan pa han duro nga mga kakurian. Magtadong hira pariho han trigo nga natatago ha butnga han damu nga sugad-banwa nga mga sekta.—Pahayag 17:3-6; Mateo 13:24-29.
12 Hi Jesus nagsaad nga makakaupod hiya hinin sugad-trigo nga mga Kristiano “ha ngatanan nga mga adlaw tubtob ha kataposan han kalibotan.” Kilala niya kon hin-o hira ngan kon ano nga mag-opay nga ngaran an ira ginhimo para ha ira kalugaringon. (Mateo 28:20; Eklesiastes 7:1) Handurawa la an kalipay han ‘pipira’ nga matinumanon nga buhi pa han magtikang an adlaw han Ginoo! Ha kataposan iginbulag hira ha patay ha espirituwal nga Kakristianohan ngan gintirok ngadto ha matadong nga kongregasyon nga mas pariho han kongregasyon ha Smirna.—Mateo 13:40-43.
13 Adton ha Sardis nga matinumanon tubtob ha kataposan ngan waray maghugaw han ira Kristiano nga pangirilal-an kinarawat han katumanan han urusahon nga paglaom. Katapos maestablisar an Mesianiko nga Ginhadian ni Jesus han 1914, ginbanhaw hira ngadto ha espirituhanon nga kinabuhi ngan sugad nga magdaraog ginpanaptonan hin magbusag nga bado sugad nga simbolo han ira waray-buring, putli nga pagkamatadong. Tungod ha ira paglakat ha haligot nga dalan ngadto ha kinabuhi, magpapahimulos hira hin waray kataposan nga balos.—Mateo 7:14; kitaa liwat an Pahayag 6:9-11.
Magpapabilin ha Kadayonan ha Basahon han Kinabuhi!
14 Ano an “basahon han kinabuhi,” ngan kan kanay mga ngaran an magpapabilin dida hito? An basahon o linukot nga basahon, han kinabuhi amo an rekord han mga surugoon ni Jehova nga naglalaom pagkarawat han regalo nga kinabuhi nga waray kataposan. (Malakias 3:16) Dinhi ha Pahayag espisipiko nga gin-uunabi an mga ngaran han mga dinihogan. Kondi an mga ngaran hadton naglalaom han kinabuhi nga waray kataposan dinhi ha tuna nanhisurat liwat dida. Dugang pa, mahimo ‘panason’ an mga ngaran dida hito. (Eksodo 32:32, 33) Kondi, diri-mamaratyon nga kinabuhi ha langit an nakakarawat han Juan nga klase nga an mga ngaran nagpapabilin ha basahon han kinabuhi tubtob ha ira kamatay. (Pahayag 2:10) Ini an mga ngaran nga kinikilala gud ni Jesus ha atubangan han iya Amay ngan han Iya mga anghel. Urusahon gud ito nga balos!
15 An daku nga panon, nga an mga ngaran nanhisurat liwat ha basahon han kinabuhi, maluluwas ha daku nga kagol-anan. Pinaagi han ira pagtoo durante han bug-os nga Milenyo nga Pagmando ni Jesus ngan han ultimo nga pagsari nga masunod, babalosan hira hin kinabuhi nga waray kataposan ha Paraiso ha tuna. (Daniel 12:1; Pahayag 7:9, 14; 20:15; 21:4) Hito nga panahon an ira ngaran permanente nga mahisusurat ha basahon han kinabuhi. Tungod kay maaram na han iginsasaysay dinhi pinaagi han baraan nga espiritu, diri ka ba nagios nga may kadasig uyon ha pauroutro nga pagsagda ni Jesus: “Hiya nga may talinga, papamatia kon ano an isisiring han espiritu ha mga singbahan”?—Pahayag 3:6.
^ ***sn karantahon 2 Salamat, Jehova***
Karantahon 2
Salamat, Jehova
(1 Tesalonika 5:18)
1. Salamat, Jehova, han im’ kahayag,
Ha amon pirme ginpapasanag.
Salamat ha prib’lehiyo nga pag-ampo,
Ha imo makakapangamuyo.
2. Salamat, Jehova, han imo Anak,
Kay kalibotan iya ginhampak.
Salamat han imo giya ha amon
Ha pagtuman han im’ kaburut-on.
3. Salamat, O Dios, hinin kadungganan
Ha pagpasamwak han imo ngaran.
Salamat nga an pag-antos wawad-on,
Makakarawat an im’ bendisyon.
(Kitaa liwat an Sal. 50:14; 95:2; 147:7; Kol. 3:15.)
^ ***km 7/13 p. 4-6 Bag-o nga mga Paagi ha Pagsangyaw ha Publiko***
Bag-o nga mga Paagi ha Pagsangyaw ha Publiko
1 An siyahan-siglo nga mga Kristiano nagsangyaw diri la ha balay-balay, kondi ha panpubliko nga mga lugar liwat. (Buh. 20:20) Pananglitan, nagsangyaw hira ha templo tungod kay maaram hira nga damu an tawo didto. (Buh. 5:42) Han nakadto hi apostol Pablo ha Atenas, nagsangyaw hiya ha merkado kada adlaw. (Buh. 17:17) Yana, an pagbalay-balay amo la gihap an nangunguna nga paagi ha pagpasamwak han maopay nga sumat. Kondi, nakadto gihap kita ha mga parkingan, komersyal nga lugar, parke, matawo nga kalsada, ngan iba pa nga lugar basi masangyawan an mga tawo diin man hira mabibilngan. Bisan kon an mga magwarali gin-aaghat nga makigbahin ha pagsangyaw ha publiko kon posible, damu an makakahigayon ha pakigbahin ha duha nga bag-o nga paagi han pagsangyaw ha publiko.
2 Special Metropolitan Public Witnessing: Sugad han mababasa ha pahina 16 ngan 17 han 2013 Yearbook, usa nga bag-o nga paagi han pagsangyaw ha publiko an ginsarihan ha New York City han Nobyembre 2011. An mga lamesa ngan mga mobile stand nga may makaruruyag nga mga poster ngan literatura ha pipira nga yinaknan iginbutang ha matawo nga mga lugar. Kada adlaw, yinukot an nalabay didto, upod na an naukoy ha gwardyado nga mga bilding ngan adton pirme nagbibiyahe. Nagkaada gud ini maopay nga resulta. Ngani, ha usa ka bulan la, 3,797 nga magasin ngan 7,986 nga libro an naipahamutang. Damu an naghangyo hin pag-aram ha Biblia. Tungod kay an nangunguna nga katuyoan amo an pakagtikang hin pag-aram ha Biblia, an adres nga iginbibilin han mga interesado iginpapasa dayon ha kongregasyon nga makakabisita hito.
3 Tungod han paglampos hini nga kahikayan, hihimoon na gihap ini ha iba nga matawo nga mga syudad ha bug-os nga kalibotan. Uusisahon han mga sanga nga opisina kon ano nga mga syudad an makakapahimulos hini. Kasagaran nga ito an mga syudad nga may dagku ngan matawo nga mga terminal, damu nga opisina, o residensyal nga mga bilding. Katapos, susuratan han sanga nga opisina an mga kongregasyon nga makikigbahin hini ngan tatagan hin instruksyon. Agsob nga mga regular ngan espesyal payunir an pipilion para hini, bisan kon ha pipira nga lugar mahimo makigbahin an mga auxiliary payunir.
4 Kon Paonan-o Ginhihimo: An nakikigbahin ha special metropolitan public witnessing kasagaran nga naghuhulat la hin mahirani ha lamesa o ha mobile stand. Kon may nadaop, gin-aaghat hiya pagkuha hin literatura nga iya naruruyagan. Kon may pakiana hiya, ginbabaton ito han mga payunir gamit an Biblia. Kon kumuha hiya hin literatura, diri gin-uunabi han mga payunir an mahitungod han donasyon. Kondi kon magpakiana hiya kon paonan-o ginsusuportahan an aton buruhaton, mahimo hiya sumatan nga an dugang nga impormasyon makikita ha aton opisyal nga website ngan mahimo liwat niya basahon an mga paagi kon paonan-o makakagpadara hin donasyon ha artikulo ha jw.org. Kon posible, an mga payunir napakiana: “Karuyag mo ba bisitahon ha iyo balay?” o “Karuyag mo ba hin libre nga pag-aram ha Biblia?”
5 Makalilipay gud an pakigbahin hini nga buruhaton. Usa nga mag-asawa an nagsurat: “Samtang natindog hirani ha lamesa ngan nakikita an yinukot nga mga tawo nga nalabay kada adlaw, naisisilsil ha amon kasingkasing an kadaku han buruhaton nga ginhihimo yana basi masangyawan an mga tawo ha bug-os nga kalibotan. An damu hinduro nga tawo nga amon nakikita ngan an pagpamalandong han daku nga pagtagad ni Jehova ha tagsa nga indibiduwal nagpaparig-on han amon determinasyon nga pirme unahon ha amon kinabuhi an pagsangyaw. Nahuhunahuna namon nga baga hin gin-uusisa ni Jehova an kasingkasing han mga nalabay ha lamesa ngan ginbibiling an mga takos. Yana, inaabat namon an pagin duok gud ha aton igkasi-magburuhat nga mga anghel.”
6 Pagsangyaw ha Publiko nga Gin-oorganisar han Lokal nga Kongregasyon: Labot ha special metropolitan public witnessing, usa pa nga bag-o nga paagi han pagsangyaw an gin-oorganisar han damu nga lawas han mga tigurang ha ira teritoryo. Hini nga kahikayan, nagbubutang hin lamesa o mobile stand ha usa nga matawo nga lokasyon ha teritoryo han kongregasyon. Iba ini ha special metropolitan public witnessing nga nagamit hin mga magwarali tikang ha iba-iba nga kongregasyon basi magsangyaw ha usa nga matawo nga lokasyon ha mga syudad nga ginpili han sanga nga opisina.—Kitaa an kahon, “Ginkikinahanglan an Kooperasyon.”
7 Pag-iiristoryahan han mga tigurang kon may matawo nga lugar ha ira teritoryo ngan kon praktikal an pag-organisar hin pagsangyaw ha publiko. An posible nga mga lokasyon para hini mahimo mag-upod hin terminal, plasa, parke, matawo nga kalsada, mall, eskwelahan, paluparan, ngan mga lokasyon hin tinuig nga selebrasyon. May bentaha an pagpwesto hin lamesa ha pariho nga lokasyon, ha amo gihap nga adlaw, ngan ha amo gihap nga oras. Naobserbaran nga mas epektibo an pagbutang hin lamesa ha mall kay ha usa nga daku nga tindahan diin an mga tawo nakasentro ha ira paraliton. Ha pipira nga lokasyon, sugad han matawo nga pasilyo, bangin mas praktikal an paggamit hin diri makakaulang nga mobile stand. Mahimo ma-download han mga tigurang tikang ha aton Web site an espesyal nga mga file para ha paghimo hin mga poster han An Barantayan ngan Pagpamata! nga mga magasin ngan han Igintututdo han Biblia nga libro. Ini nga mga file igin-andam para gud la hini nga paagi han pagsangyaw ha publiko. An mga makikigbahin hini pariho an hihimoon ha mga nakikigbahin ha special metropolitan public witnessing, ngan sadang gud nira sundon an instruksyon han paramangno han pag-alagad. Kon may interesado nga an gin-uukyan diri sakop han ira teritoryo, sadang nira pil-apan dayon an Please Follow Up (S-43) nga porma ngan ihatag ha sekretaryo han kongregasyon.
8 Pagsangyaw ha Publiko Bisan ha Imo Personal nga Ministeryo: May mga kongregasyon nga waray matawo hinduro nga teritoryo salit diri praktikal an pagsangyaw ha publiko gamit hin lamesa o mobile stand. Kondi, bisan kon ito an kahimtang hito nga mga kongregasyon, igin-aaghat la gihap an pakigbahin ha pagsangyaw ha publiko. May-ada ba shopping center, dagku nga tindahan, o matawo nga grocery shop ha iyo teritoryo? May-ada ba parke o lugar nga agsob pasyadahan han mga tawo? May mga lugar ba nga ginagamit para hin dagku ngan tinuig nga selebrasyon? Kon may-ada, makakapahimulos la gihap kamo ha pagsangyaw ha publiko.
9 Kaburut-on ni Jehova nga “matalwas an ngatanan nga klase hin tawo ngan magkaada husto nga kahibaro ha kamatuoran.” (1 Tim. 2:4) Salit tubtob han aton mahihimo, nangangalimbasog kita nga masangyawan an damu gud nga tawo antes umabot an kataposan. (Mat. 24:14) Ha damu nga lugar, talagsa la maabotan an mga tawo ha ira balay. Pero bangin makaistorya naton hira ha aton pagsangyaw ha publiko. Bangin ito la an paagi basi hibatian han iba an maopay nga sumat. Tungod hini, hinaot bug-os nga tumanon naton an aton ministeryo pinaagi ha pagsangyaw ha bisan diin nga may tawo.—2 Tim. 4:5.
[Mga Pakiana]
1. Ano nga susbaranan an iginpakita han siyahan-siglo nga mga Kristiano?
2. Ano nga bag-o nga paagi han pagsangyaw an ginsarihan han Nobyembre 2011?
3. Paonan-o hihimoon ini nga paagi han pagsangyaw ha iba nga syudad ha kalibotan?
4. Paonan-o ginhihimo an special metropolitan public witnessing?
5. Kay ano nga nalilipay an usa nga mag-asawa ha pakigbahin hini nga bag-o nga buruhaton?
6. (a) Ano nga bag-o nga paagi han pagsangyaw an gin-oorganisar ha damu nga kongregasyon, ngan ano an kaibahan hini ha special metropolitan public witnessing? (b) Paonan-o maipapakita han mga kongregasyon an ira pagkooperar samtang nakikigbahin ha pagsangyaw ha publiko?
7. Ha mga kongregasyon nga may matawo nga lugar, paonan-o oorganisaron han mga tigurang an pagsangyaw ha publiko?
8. Kon diri praktikal an duha nga kahikayan ha pagsangyaw ha publiko, ano nga mga higayon ha pagsangyaw ha publiko an mahimo la gihap mapahimulosan han kongregasyon?
9. Kay ano nga sadang kita magin maduruto ha pagsangyaw ha bisan diin nga may tawo?
[Kahon ha pahina 5]
Ginkikinahanglan an Kooperasyon
May mga magwarali tikang ha iba-iba nga kongregasyon nga nagsasangyaw ha pariho nga kalsada, parkingan, komersyal nga lugar, o terminal. Nagbubutang hira hin mga magasin ha pariho nga lobby, ngan nagsasangyaw ha pariho nga komersyal nga mga lugar. Salit, naaaringit usahay an mga negosyante ngan residente bisan kon an mga magwarali diri durungan nga nagsasangyaw. Tungod hito, kasagaran nga maopay gud an pagsangyaw ha teritoryo la nga sakop han iyo kongregasyon.
Kon karuyag han mga magwarali nga magsangyaw ha publiko ha teritoryo han iba nga kongregasyon, sadang hira makiistorya ha ira paramangno han pag-alagad. Katapos, makikigkomunikar ito ha paramangno han pag-alagad hito nga kongregasyon basi mangaro hin permiso. Kon may mga kongregasyon nga nagamit hin iba-iba nga yinaknan nga nakatoka ha pagsangyaw ha pariho nga lugar, an mga paramangno han pag-alagad hito nga mga kongregasyon sadang magkaada maopay nga komunikasyon basi diri maaringit an mga tawo dida hito nga lugar. Pinaagi hin kooperasyon, an ngatanan mahihimo ha “desente ngan organisado nga paagi.”—1 Cor. 14:40.
[Larawan sa pahina 6]
[Larawan sa pahina 6]
^ ***km 12/13 p. 3-6 Pagbulig ha mga Diri Pa Andam Para ha Igintututdo han Biblia nga Libro***
Pagbulig ha mga Diri Pa Andam Para ha Igintututdo han Biblia nga Libro
1 Basi magin magsiringba ni Jehova, kinahanglan hibaroan han usa an igintututdo han Biblia. Kondi, may mga tawo nga diri-Kristiano an relihiyon ngan diri nagtatagad han Biblia sugad nga Pulong han Dios. May iba nga diri gud natoo ha Dios ngan waray pagtahod ha Biblia. Ano nga mga publikasyon an sigurado nga makakabulig ha mga diri pa andam kumarawat han Igintututdo han Biblia nga libro? Makikita dinhi an mga suhestyon nga iginbasar ha komento han mga magwarali tikang ha mga 20 nga nasud.
2 Ha mga Diri Natoo ha Dios: Kon an usa sumiring nga diri hiya natoo ha Dios, mapulsanon hibaroan an rason kon kay ano. Tungod ba ito kay natoo hiya ha ebolusyon? Nawara ba an iya pagtoo tungod han kawaray-hustisya ha kalibotan o han pagin salingkapaw han relihiyon? Tikang ba hiya ha nasud nga diri natoo ha Dios? Bangin diri man niya iginninigar an pag-eksister han Dios, pero diri gud niya naaabat an panginahanglan ha pagtoo ha Iya. Naobserbaran han damu nga magwarali nga an pagpakiana hin, “Sugad na gud ba hito an imo inaabat tikang pa hadto?” nag-aaghat ha ira kaistorya nga bumaton. Pamati ngan ayaw sagbang. Kon nasasabtan naton kon kay ano nga an usa diri natoo ha Dios, hibabaroan naton kon paonan-o mabaton ngan kon ano nga publikasyon an itatanyag.—Prob. 18:13.
3 Ha pagbaton, pagin mabinantayon nga diri hunahunaon han imo kaistorya nga gindadaot mo an iya gintotoohan. Ini an suhestyon tikang ha Estados Unidos: “Importante gud nga tahuron an personal nga kagawasan han indibiduwal ha pagdesisyon kon ano an iya totoohan. Imbes mangalimbasog nga magdaog ha argumento, mas maopay an pagbangon hin mga pakiana nga mag-aaghat ha mga tawo ha paghunahuna ngan paghimo hin konklusyon.” Katapos hibatian an opinyon han tagbalay, agsob nga gintitikangan hin nagbibiyahe nga paramangno an iya baton pinaagi ha pagpakiana, “Nahunahuna mo na ba ini nga posibilidad?”
4 Diri pamilyar ha damu nga Budhista an konsepto mahitungod ha Dios. Ha pagsangyaw ha sugad nga mga tawo, ginagamit han pipira nga magwarali ha Britanya an brosyur nga Lasting Peace and Happiness—How to Find Them. Katapos paghisgotan an introduksyon, ira ginhihisgotan an seksyon nga “Is There Really a Most High Creator?,” ngan an “A Guidebook for the Blessing of All Mankind.” Katapos, mahimo na nira itanyag an Igintututdo han Biblia nga libro ngan nasiring, “Bisan kon diri ka natoo ha Dios, mapulsanon an pag-aram ha Biblia tungod kay damu an praktikal nga giya hito.” Usa nga payunir ha Estados Unidos nga nagsasangyaw ha teritoryo nga Chinese an pinulongan an nagsiring: “Damu ha amon teritoryo an mahilig magbasa. Salit agsob nga nabasa na nira an bug-os nga publikasyon antes pa kami makabalik. Pero waray hira ideya ha konsepto han pag-aram ha Biblia. Salit ha siyahan nga pagbisita, igintatanyag ko an Maopay nga Sumat nga brosyur tungod kay gindisenyo ito ha paagi nga nag-aaghat hin pakighisgot.” Usa nga nagbibiyahe nga paramangno nga nakatoka ha Chinese an pinulongan nga sirkito ha Estados Unidos an nagsiring nga puydi maipresenta an Igintututdo han Biblia nga libro ha siyahan nga pagbisita. Kondi, bangin mas maopay tikangan an pag-aram ha kapitulo 2 nga naghihisgot mahitungod ha Biblia, imbes ha kapitulo 1 nga naghihisgot mahitungod ha Dios.
5 Ginkikinahanglan an panahon basi an usa magkaada pagtoo ha Dios, salit importante an pagpailob. An aton siyahan nga pakiistorya bangin diri magpagios ha usa nga umuyon nga may-ada Maglalarang. Kondi ha urhi bangin karawaton na niya nga posible ito, o bangin sumiring hiya nga nasasabtan na niya kon kay ano nga may-ada mga natoo hito.
6 Ha mga Waray Interes o Pagsarig ha Biblia: Agsob nga an nakarawat han pag-eksister han Dios kondi diri interesado ha igintututdo han Biblia, diri la natoo nga an Biblia Pulong han Dios. Bangin nag-uukoy hiya ha nasud nga diri-Kristiano ngan iginkakaw-ing an Biblia ha Kakristianohan. O bangin nag-uukoy hiya ha nasud nga an mga tawo nag-aangkon nga Kristiano kondi diri relihiyoso, salit bangin diri hiya naghuhunahuna nga magigin mapulsanon ha iya an Biblia. Paonan-o mabubuligan an sugad nga mga tawo basi magkaada interes ha Biblia ngan ha urhi kumarawat hin pag-aram ha Igintututdo han Biblia nga libro?
7 An sanga nga opisina ha Gresya nagsurat: “An pinakamaopay nga paagi ha pagbulig ha mga diri interesado ha Biblia amo an pag-abri han Biblia ngan pagpakita ha ira han sulod hito. Naobserbaran han damu nga magwarali nga mas daku an epekto han mensahe han Biblia ha kasingkasing han usa kay han bisan ano nga puydi nira isiring. (Heb. 4:12) An pagkita ha Biblia han ngaran han Dios nakabulig ha damu nga magkaada hingyap nga usisahon an Biblia.” An sanga nga opisina ha India nagsurat: “An kamatuoran mahitungod ha kinabuhi ngan kamatayon nakakapukaw gud han interes han damu nga Hindu, sugad man an saad han Biblia mahitungod hin kalibotan nga waray diskriminasyon.” An paghisgot ha ginkakabarak-an han mga tawo agsob nga naghahatag ha mga magwarali hin higayon basi ipakita an ginsisiring han Biblia nga pagbubuhaton han Ginhadian han Dios ha pagtadong han mga butang.
8 Kon an usa negatibo ha Biblia tungod han ginbubuhat han Kakristianohan, sumati hiya nga sayop nga ginagamit han Kakristianohan an Biblia ngan an katutdoan hito. An sanga nga opisina ha India nagsurat: “Usahay, kinahanglan naton buligan an mga tawo nga masantop nga diri an mga relihiyon an awtoridad nga nagrirepresentar han Biblia.” Ito nagdugang nga naruruyagan han mga Hindu an seksyon 4 han brosyur nga What Is the Purpose of Life? How Can You Find It?, nga nagsasaysay kon paonan-o nangangalimbasog an mga relihiyon ha pagbaliko ngan pagdaot han Pulong han Dios. Ginsisidngan han usa nga payunir ha Brazil an iya nakakaistorya: “Kay ano nga diri usisahon an Biblia? Damu an naghihimo hini nga may abrido nga hunahuna ngan diri obligado magin membro hin bisan ano nga relihiyon. Bangin mahipausa ka han imo mahibabaroan.”
9 Ginkikita ni Jehova an kasingkasing han tagsa nga tawo. (1 Sam. 16:7; Prob. 21:2) Iya iginpapahirani ha tinuod nga pagsingba adton matadong an kasingkasing. (Juan 6:44) Damu han sugad nga mga tawo an waray gud matutdoi mahitungod ha iya o diri pamilyar ha Biblia. An aton ministeryo naghahatag ha ira hin higayon nga ‘matalwas ngan magkaada husto nga kahibaro ha kamatuoran.’ (1 Tim. 2:4) Salit kon ha tinikangan diri interesado an imo kaistorya ha igintututdo han Biblia, ayaw panluya! Gamita an usa han mga publikasyon ha iyo yinaknan basi maaghat an iya interes. Ha urhi, bangin maibalhin mo an iyo paghisgot ha aton nangunguna nga garamiton ha pagdumara hin pag-aram ha Biblia, an libro nga Ano Gud ba an Igintututdo han Biblia?
[Mga Pakiana]
1. Makakarawat ba han ngatanan an Igintututdo han Biblia nga libro ha siyahan nga higayon? Isaysay.
2. Kon an usa sumiring nga diri hiya natoo ha Dios, ano an sadang naton pangalimbasogan nga mahibaroan, ngan kay ano?
3. Paonan-o naton maipapakita an pagtahod ha aton kaistorya ngan ha iya gintotoohan?
4. Paonan-o naton mabubuligan an mga Budhista?
5. Kay ano nga importante an pagpailob?
6. Kay ano nga may mga tawo nga diri interesado ha Biblia?
7. Ano an agsob nga maopay nga paagi ha pag-aghat hin interes ha Biblia?
8. Ano an mahimo isiring ha mga tawo nga negatibo ha Biblia tungod han ginbubuhat han Kakristianohan?
9. Kay ano nga diri kita sadang manluya kon ha tinikangan an aton kaistorya diri interesado ha igintututdo han Biblia?
[Kahon ha pahina 4]
Sarihi ini kon an imo kaistorya diri natoo ha Biblia:
• Hisguti an kapitulo 17 ngan 18 han libro nga Life—How Did It Get Here? By Evolution or by Creation?
• Para ha mga Hindu, gamita an brosyur nga Why Should We Worship God in Love and Truth?
• Para ha mga Judio, gamita an brosyur nga Will There Ever Be a World Without War?, pahina 3-11.
• Hisguti an mga kapulsanan ha pagsunod han mga prinsipyo ha Biblia. Mga publikasyon nga magagamit basi maipakita an praktikal nga bili han Biblia:
An serye nga “Bulig Para ha Pamilya” ha Pagpamata!
An video nga The Bible—Its Power in Your Life
An mga brosyur nga Maopay nga Sumat Tikang ha Dios!, leksyon 9 ngan 11; Usa nga Libro Para ha Ngatanan nga Katawohan, pahina 22-26; ngan an A Satisfying Life—How to Attain It, seksyon 2
Para ha mga Budhista, gamita an brosyur nga The Pathway to Peace and Happiness, pahina 3-7.
Para ha mga Muslim, gamita an brosyur nga Real Faith—Your Key to a Happy Life, seksyon 3.
Kon negatibo ha Biblia an mga tawo ha lugar nga iyo ginsasangyawan, mas maopay nga diri unabihon an gintitikangan han maaramon nga mga pulong nga imo iginsusumat tubtob nga makabisita ka na hin pipira ka beses.
• Isaysay kon paonan-o natutuman an mga tagna ha Biblia. Mga publikasyon nga magagamit:
An video nga The Bible—Accurate History, Reliable Prophecy
An brosyur nga Usa nga Libro Para ha Ngatanan nga Katawohan, pahina 27-29
• Kon an imo kaistorya magpakiana kon ano an igintututdo han Biblia mahitungod hin usa nga topiko, ibalhin dayon an paghisgot ha Igintututdo han Biblia nga libro.
[Kahon ha pahina 5]
Kon an tagbalay sumiring: “Diri ako natoo ha Dios,” mahimo ka sumiring:
• “Puydi ko ba isumat ha imo hin madaliay kon ano an nakakombinse ha akon nga tumoo ha Maglalarang?” Katapos unabiha an mga punto tikang ha Reasoning, pahina 84-86, o pakigsabot ha pagbalik basi dad-an hiya hin publikasyon nga imo naruyagan.
• “Pero kon may-ada Dios, ano nga mga kalidad an karuyag mo nga aada ha iya?” Kadam-an nga tagbalay an masiring nga naruruyag hira hin Dios nga may gugma, hustisya, kalooy, ngan waray ginpapasulabi. Gamit an Biblia, ipakita ha iya nga an Dios may-ada hito nga mga kalidad. (Bangin posible pa ngani hisgotan an kapitulo 1 han Igintututdo han Biblia nga libro, ngan tikangan ha parapo 6.)
Kon an tagbalay sumiring: “Diri ako natoo ha Biblia,” mahimo ka sumiring:
• “Damu an may sugad hito nga panhunahuna. May mga naghuhunahuna nga an Biblia diri uyon ha syensya, o an mga suruklan hito diri praktikal. Nabasa mo na ba an Biblia? [Tuguti nga bumaton. Katapos, ipakita an introduksyon ha pahina 3 han brosyur nga Usa nga Libro Para ha Ngatanan nga Katawohan, ngan itanyag ito.] Damu an diri natoo ha Biblia tungod kay sayop nga ginagamit han mga relihiyon an mga katutdoan hito. Ha akon pagbalik, karuyag ko hisgotan an usa nga ehemplo nga mababasa ha pahina 4 ngan 5.”
• Damu gihap an diri natoo ha Biblia pariho ha imo. Puydi ko ba ipakita an usa nga punto nga naruruyagan ko mahitungod ha Biblia? [Basaha an Job 26:7 o Isaias 40:22 nga nagpapakita nga an Biblia uyon ha syensya.] An Biblia may-ada liwat maaramon nga mga pulong nga makakabulig ha mga pamilya. Ha akon pagbalik, karuyag ko ipakita ha imo an usa hito.”
• “Salamat han imo pagin prangka. Kon an Dios gud man nagsurat hin libro para ha katawohan, ano daw la an mahimo naton mabasa dida hito?” Katapos, ipakita an usa nga punto tikang ha Biblia nga nauyon ha iya komento.
^ ***km 1/14 p. 3 Magazine Route—Mapulsanon ha Pagtikang hin Pag-aram ha Biblia***
Magazine Route—Mapulsanon ha Pagtikang hin Pag-aram ha Biblia
1 Damu an nadiri pag-aram han Biblia upod ha aton, pero naruruyag pagbasa han aton mga magasin. Tungod hini, maiha na nga gin-aaghat han organisasyon ni Jehova an mga magwarali nga magkaada magazine route. Samtang regular nga nagbabasa han aton literatura, an mga tawo agsob nagkakaada hingyap para ha Pulong han Dios. (1 Ped. 2:2) Ha urhi, posible may mabasa hira nga maruyagan nira ngan makaaghat ha pagkarawat hin pag-aram ha Biblia.
2 ‘Saribuhi’ an Binhi han Kamatuoran: Imbes ibilin la an mga magasin, pakiistorya ha tagbalay ngan pakigsangkay ha iya. Ha pagbuhat hini, mahibabaroan mo an iya kahimtang, hilig, ngan gintotoohan nga mabulig ha imo nga magin maaramon ha pakiistorya ha iya. (Prob. 16:23) Pangandam ha kada pagbisita. Kon posible, hisguti hin madaliay an usa nga punto ngan usa nga teksto nga gin-unabi ha mga magasin. Hito nga paagi, sugad hin nagsasaribo kita han binhi han kamatuoran. (1 Cor. 3:6) Isurat an petsa han imo kada pagbisita, an literatura nga iginbilin, an iyo gin-istoryahan, ngan an teksto nga ginhisgotan.
3 Kon Mationan-o Kaagsob: Usa ka beses ha kada bulan sadang mo balikon an imo magazine route basi dad-an hiya hin magasin. Pero depende han imo kahimtang ngan han iya interes, bangin magdesisyon ka ha pagbisita hin mas agsob. Pananglitan, paglabay hin usa o duha ka semana tikang ibilin an magasin, mahimo ka bumalik ngan sumiring, “Naagi la ako hin madaliay basi unabihon an usa nga makapainteres nga punto ha magasin nga akon iginbilin.” Mag-aaghat ini ha iya nga basahon an partikular nga artikulo. Pero kon nabasa na niya ito, mahimo aroon an iya opinyon ngan hisgotan ito hin madaliay. Ngan kon naruruyag hiya pagbasa han aton literatura, puydi ka bumalik ngan itanyag an tract, brosyur, o libro nga tanyag hito nga bulan.
4 Ayaw hulata an tagbalay nga maghangyo hin pag-aram ha Biblia. Pagtanyag hito. Bisan kon ha naglabay nagdumiri hiya, mahimo mo unabihon ha panapanahon an “Baton ha mga Pakiana Mahitungod ha Biblia” ha An Barantayan, ngan kitaon kon maruyag hiya nga hisgotan ito. Bangin makagtikang ka ha pag-aram bisan dida la ha may purtahan. Kondi kon imposible ito, puydi mo la gihap hiya regular nga dad-an hin magasin basi makultibar an iya interes.
[Mga Pakiana]
1. Kay ano nga maiha na nga gin-aaghat han organisasyon ni Jehova an mga magwarali nga magkaada magazine route?
2. Paonan-o makukultibar an interes han aton magazine route?
3. Mationan-o kaagsob sadang balikon an aton magazine route?
4. Ano an mahimo naton buhaton basi hibaroan kon an aton magazine route andam na ha pag-aram han Biblia?
^ ***sn karantahon 107 Sagka ha Bukid ni Jehova***
Karantahon 107
Sagka ha Bukid ni Jehova
(Isaias 2:2-4)
1. Hangad ngan kitaa
Didto ha kahitas-an;
Marig-on nga natindog,
Bukid ni Jehova.
Tikang ha bis’ diin
Naabot an katawhan,
Nagdidinasigay nga
Singbahon gud hiya.
Ini na an takna,
Guti nga nasud padakuon.
Samtang nag-uuswag,
Kita may giya ngan bendisyon.
Minilyon na yana
An nagsisingba ha Dios.
Saad nira nga pirme
Madapig ha iya.
2. Nagsugo hi Jesus
Nga magsangyaw gud kita.
Sumat han Ginhadian
Ihayag ha iba.
Hadi na hi Kristo;
Dapigan naton hiya.
Mag-aghop namamati
Ngan nagpapagiya.
Makalilipay gud
Pagdamu han daku nga panon!
Buligan an iba
Nga an aton Amay kilal-on.
Tingog padakuon
Bas’ tanan makabati,
‘Sagka kita ngadto ha
Bukid ni Jehova.’
(Kitaa liwat an Sal. 43:3; 99:9; Isa. 60:22; Buh. 16:5.)
^ ***sn karantahon 108 Dayawa hi Jehova Tungod han Iya Ginhadian***
Karantahon 108
Dayawa hi Jehova Tungod han Iya Ginhadian
(Pahayag 21:2)
1. Anak han Dios gindihogan
Bas’ maghadi ha tanan.
Pagmando niya may hustisya,
Bas’ tuyo han Dios matuman.
(Koro)
2. Ginpipili ni Jehova,
Kabugtoan ni Kristo;
Maghahadi kaupod niya
Paghimo han Paraiso.
(KORO)
Dayawon naton hi Jehova ngan an iya Dinihogan.
Sundon ta hiya ha kada adlaw, ngan ha sugo magtuman.
Dayawa hi Jah nga nagdihog ha at’ Lider nga langitnon,
Pinaagi han pagmando niya, an Dios hihimayaon.
(Kitaa liwat an Prob. 29:4; Isa. 66:7, 8; Juan 10:4; Pah. 5:9, 10.)
^ ***re p. 58-60 “Kapti hin Marig-on an Aada ha Imo”***
MINAGBURUGTO NGA GUGMA—makaruruyag gud ito nga kalidad! Sigurado nga ini an nahuhunahuna ni Jesus han iginpahayag niya an iya ikaunom nga mensahe, nga para ha kongregasyon ha Piladelpia, kay ito nga ngaran nangangahulogan hin “Minagburugto nga Gugma.” Nahinunumdoman pa han lagas na nga hi Juan an okasyon sobra 60 ka tuig na an naglabay, han hi Pedro tulo ka beses nga nag-insister kan Jesus nga hiya, hi Pedro, may-ada mapaso nga gugma ha iya Ginoo. (Juan 21:15-17) An mga Kristiano ba ha Piladelpia nagpapakita hin minagburugto nga gugma? Oo, nagpapakita gud!
2 An Piladelpia ha panahon ni Juan mainuswagon nga syudad nga mga 48 kilometro ha sur-este han Sardis (ha hinmumutangan han moderno nga syudad han Alasehir ha Turkey). Kondi, an mas makatirigamnan amo an pag-uswag han Kristiano nga kongregasyon didto. Sigurado nga malipayon gud nga gin-abi-abi nira an ministro nga nagbiyahe ngada ha ira, posible nga ha Sardis hiya inagi! An iya dara nga mensahe may-ada makapagios nga sagdon ha ira. Kondi gin-unabi anay hito an awtoridad han mahimayaon nga Nagpadara hito. Hiya nasiring: “Ngan suratan mo an anghel han singbahan [“kongregasyon,” NW] ha Piladelpia: An baraan ngan matuod, an nahupot han yawi ni David, an nag-aabri ngan waray hin nakakasada, an nagsasada ngan waray hin naabri, nagsisiring hini nga mga bagay.”—Pahayag 3:7.
3 Hinbatian ni Juan hi Pedro nga nagsiring kan Jesu-Kristo: “Ikaw an may mga pulong han kinabuhi nga waray kataposan. Ngan kami tinoo ngan nakilala, nga ikaw amo an Baraan han Dios.” (Juan 6:68, 69) Tungod kay hi Jehova nga Dios an personipikasyon mismo han pagkabaraan, an iya bugtong nga Anak kinahanglan “baraan” liwat. (Pahayag 4:8) Hi Jesus “matuod” liwat. An Griego nga pulong nga ginamit dinhi (a·le·thi·nos′) nagpapasabot hin pagkatotoo. Hini nga kahulogan, hi Jesus an totoo nga kalamrag ngan an totoo nga tinapay nga linusad tikang ha langit. (Juan 1:9; 6:32) Hiya an tinuod nga puno han ubas. (Juan 15:1) Matuod liwat hi Jesus tungod kay masasarigan hiya. Pirme hiya nagyayakan han kamatuoran. (Kitaa an Juan 8:14, 17, 26.) Ini nga Anak han Dios takos gud mag-alagad sugad nga Hadi ngan Hukom.—Pahayag 19:11, 16.
An “Yawi ni David”
4 Hi Jesus an nakapot han “yawi ni David.” Ha paggamit hito, hiya an “nag-aabri ngan waray hin nakakasada, [ngan] nagsasada ngan waray hin naabri.” Ano ini nga “yawi ni David”?
5 Hi Jehova naghimo hin kauyonan han waray kataposan nga ginhadian kan Hadi David han Israel. (Salmo 89:1-4, 34-37) Nagmando an panimalay ni David ha trono ni Jehova ha Jerusalem tikang han 1070 tubtob 607 A.K.P., kondi ha urhi an paghukom han Dios iginpadapat ngada hito nga ginhadian tungod kay nagin maraot ito. Hito nga paagi gintuman ni Jehova an iya tagna ha Esekiel 21:27: “Akon babalikdon, babalikdon, babalikdon ini [tunan-on nga Jerusalem]; ini liwat [an setro han pagkahadi ha tulin ni David] mawawaray na, ngada nga hiya umabot kan kanay katadongan [“legal nga katungod,” NW] amo ini; ngan akon ihahatag ini ha iya.”
6 San-o ngan paonan-o maabot ini nga usa nga may-ada “legal nga katungod”? Paonan-o ihahatag ha iya an setro han ginhadian ni David?
7 Paglabay hin mga 600 ka tuig, usa nga tulin ni Hadi David, an Judio nga daraga nga hi Maria, nagburod pinaagi han baraan nga espiritu. Ginsugo han Dios an anghel nga hi Gabriel ha pagsumat kan Maria nga magkakaada hiya anak nga lalaki, nga ngangaranan hin Jesus. Hi Gabriel nagdugang: “Ini madaku, ngan pagngangaranan nga Anak han Gihitaasi. Ngan an Ginoo nga Dios mahatag ha iya han lingkuranan nga hadianon ni David, nga iya amay, ngan maghahadi hiya ha balay ni Jakob ha kagihaponan ngan an iya ginhadian diri matatapos.”—Lukas 1:31-33.
8 Han 29 K.P., han ginbawtismohan hi Jesus ha Salog Jordan ngan gindihogan han baraan nga espiritu, hiya nagin Pinili nga Hadi ha tulin ni David. Nagpakita hiya hin susbaranan nga kadasig ha pagsangyaw han maopay nga sumat han Ginhadian ngan ginsugo an iya mga disipulo nga magsangyaw liwat. (Mateo 4:23; 10:7, 11) Nagpaubos hi Jesus tubtob pa ngani ha kamatayon ha pasakitan nga kahoy, hito nga paagi pinamatud-an nga kwalipikado gud hiya nga makapanunod han Davidiko nga ginhadian. Ginbanhaw ni Jehova hi Jesus sugad nga diri-mamaratyon nga espiritu ngan ginpahitaas hiya ngadto ha Iya mismo too nga kamot ha langit. Didto iya napanunod an ngatanan nga katungod han Davidiko nga ginhadian. Ha itinanda nga panahon gagamiton ni Jesus an iya katungod ha ‘paghadi ha butnga han iya mga kaaway.’—Salmo 110:1, 2; Filipos 2:8, 9; Hebreo 10:13, 14.
9 Samtang yana magagamit ni Jesus an yawi ni David, inaabrihan an mga higayon ngan pribilehiyo may kalabotan ha Ginhadian han Dios. Pinaagi kan Jesus, luluwason yana ni Jehova an dinihogan nga mga Kristiano dinhi ha tuna “tikang ha kagamhanan han kangitngitan,” ngan ibabalhin hira “ngadto ha ginhadian han Anak han iya gugma.” (Kolosas 1:13, 14) Gagamiton liwat an yawi ha pagpugong han sugad nga mga pribilehiyo ha bisan hin-o nga diri matinumanon. (2 Timoteo 2:12, 13) Tungod kay inin permanente nga manurunod han ginhadian ni David may-ada han bulig ni Jehova, waray linarang nga makakapugong ha iya ha pagtuman han sugad nga mga buruhaton.—Itanding an Mateo 28:18-20.
10 Tungod kay may-awtoridad gud an gintikangan, an mga pulong ni Jesus ha mga Kristiano ha Piladelpia sigurado nga nakaliaw gud! Iya ginkumendasyonan hira, nga nasiring: “Maaram ako han imo mga buhat (kitaa, ibinutang ko ha imo atubangan an ganghaan nga inabrihan, nga waray makakasada), may-ada mo gutiay nga gahum, ngan imo gintipigan an akon pulong, ngan waray mo iglirong an akon ngaran.” (Pahayag 3:8) Aktibo an kongregasyon, ngan usa nga purtahan an inabrihan para hito—sigurado nga purtahan han higayon para ha ministeryal nga pag-alagad. (Itanding an 1 Korinto 16:9; 2 Korinto 2:12.) Salit, gindasig ni Jesus an kongregasyon nga salingabuton gud an higayon ha pagsangyaw. Nagpailob hira ngan ira ipinakita nga may-ada hira igo nga abilidad ha pagpadayon hin dugang pa nga “mga buhat” ha pag-alagad kan Jehova, pinaagi han bulig han espiritu han Dios. (2 Korinto 12:10; Sakarias 4:6) Sinugot hira ha mga sugo ni Jesus ngan waray iglirong hi Kristo, ha pulong o ha buhat man.
^ ***sn karantahon 37 An Kasuratan—Giniyahan han Dios***
Karantahon 37
An Kasuratan—Giniyahan han Dios
(2 Timoteo 3:16, 17)
1. An Pulong han Dios lawag,
Giya han aton pitad.
Kon aton ini susundon,
Magtatalwas gud ha aton.
2. Giniyahan an Pulong
Nagtututdo ha aton.
Nabulig gud ha pagtadong
Ngan nahatag hin pagwaydong.
3. Dida ha Kasuratan,
Gugma han Dios hinsabtan.
Kon aton pirme basahon,
Kinabuhi kakarawton.
(Kitaa liwat an Sal. 119:105; Prob. 4:13.)
^ ***sn karantahon 90 Pagkamaopay Kitaon an Ulo nga Ubanon***
Karantahon 90
Pagkamaopay Kitaon an Ulo nga Ubanon
(Proberbios 16:31)
1. An mga lagas anhi
Kaupod naton.
Bisan may gin-aantos,
Mapailubon.
Lawas nira maluya;
Balo an iba.
O Amay, parig-ona,
Paglaom nira.
(Koro)
2. An ulo nga ubanon
Maopay kit-on,
Makaruruyag ha Dios
Kon maunungon.
Dumdumon unta naton,
Kadasig nira;
Ginbuhat an ngatanan
Han batan-on pa.
(KORO)
O Dios, sayod ka han
Ira pagtoo.
Pasariga unta
Han pag-uyon mo.
(Kitaa liwat an Mat. 25:21, 23; Sal. 71:9, 18; Prob. 20:29; Luk. 22:28; 1 Tim. 5:1.)
^ ***sn karantahon 133 Pamilnga an Dios Basi Ka Maluwas***
Karantahon 133
Pamilnga an Dios Basi Ka Maluwas
(Sepania 2:3)
1. Nasud nag-urosa,
Hi Kristo ginkukontra.
Pagmando nira tapos na;
An Dios nagdesisyon na.
Sasaliwnan hira;
Ginhadian ini na.
Mga kaaway bubungkagon,
Diri na mag-iiha.
(Koro)
2. An mga katawhan
Aton ginsasangyawan.
Kumarawat man o diri,
Hira may kagawasan.
Diri mabaraka
Duro man an problema.
An maunungon kan Jehova
Bubuligan gud niya.
(KORO)
Bilnga an Dios bas’ maluwas.
Sarig, kay di’ mapapakyas.
Magin matadong,
Matinumanon,
Dapig ha iya pagmando.
Ngan kitaa an pagluwas
Han Dios ha imo.
(Kitaa liwat an 1 Sam. 2:9; Sal. 2:2, 3, 9; Prob. 2:8; Mat. 6:33.)
^ ***re p. 60-62 “Kapti hin Marig-on an Aada ha Imo”***
‘Hira Mayukbo ha Imo’
11 Salit, hi Jesus nagsaad ha ira hin mga bunga: “Kitaa, hinahatag ko adton tikang han sinagoga ni Satanas, an mga nasiring nga mga Judio hira, ngan diri man amo, kondi nga nagbubuwa hira; kitaa, pakakanhion ko hira pagsingba ha atubangan han imo mga tiil, ngan basi hira mahibaro nga ginhihigugma ko ikaw.” (Pahayag 3:9) An kongregasyon bangin may-ada mga problema ha lokal nga mga Judio, pariho han ha Smirna. Tinawag hira ni Jesus nga “sinagoga ni Satanas.” Kondi, ha anoman nga paagi an iba hito nga mga Judio makakasantop nga totoo an iginsasangyaw han mga Kristiano mahitungod kan Jesus. An ira “pagsingba” posible nga magigin ha paagi nga iginhulagway ni Pablo ha 1 Korinto 14:24, 25, salit aktuwal nga magbabasol hira ngan magigin mga Kristiano, bug-os nga inaapresyar an daku nga gugma ni Jesus ha pagtubyan han iya kinabuhi pa ngani para han iya mga disipulo.—Juan 15:12, 13.
12 An mga membro han sinagoga han mga Judio ha Piladelpia posible nga kakalasan kon ira hibaroan nga an iba ha ira ‘magsisingba’ ha lokal nga Kristiano nga komunidad. Tungod kay damu an diri-Judio dida hito nga kongregasyon, lalaoman nira nga kabaliktaran gud an mahitatabo. Kay ano? Tungod kay hi Isaias nagtagna: “An [diri-Judio nga] kahadian maaamo an imo [an katawohan han Israel] magmarasuso nga mga amay ngan an ira mga rayna, imo magmarasuso nga mga iroy: hira maduko [“mayukbo,” NW] ngada ha imo nga an ira mga nawong ngada ha tuna.” (Isaias 49:23; 45:14; 60:14) Ha pariho nga paagi, hi Sakarias giniyahan ha pagsurat: “Hadto nga mga adlaw mahinanabo, nga an napulo ka tawo [diri-Judio] tikang ha ngatanan nga yinaknan han mga nasud magunit, hira magunit han saya niya nga usa nga Judio, ha pagsiring: Kami maupod ha iyo, kay kami nakabati nga an Dios kaupod niyo.” (Sakarias 8:23) Oo, mga diri-Judio an mayukbo ha mga Judio, diri an kabaliktaran!
13 Ito nga mga tagna iginpahayag ha pinili nga nasud han Dios. Han iginpahayag ito, an natural nga Israel an may-ada hiton dungganon nga pribilehiyo. Kondi han iginsalikway han Judio nga nasud an Mesias, iginsalikway hira ni Jehova. (Mateo 15:3-9; 21:42, 43; Lukas 12:32; Juan 1:10, 11) Han Pentekostes 33 K.P., sugad nga kasaliwan nira ginpili niya an totoo nga Israel han Dios, an Kristiano nga kongregasyon. An mga membro hito amo an espirituwal nga mga Judio nga tinuod nga sinirkumsisyonan an kasingkasing. (Buhat 2:1-4, 41, 42; Roma 2:28, 29; Galasia 6:16) Tikang hito nga panahon, an amo la nga paagi nga an tagsa nga natural nga Judio makakabalik ha inuyonan nga relasyon kan Jehova amo an pinaagi han pagtoo kan Jesus sugad nga Mesias. (Mateo 23:37-39) Matin-aw nga hirani na mahitabo ini ha iba nga indibiduwal ha Piladelpia.
14 Ha moderno nga panahon, an mga tagna sugad han Isaias 49:23 ngan Sakarias 8:23 makatirigamnan gud nga natuman. Sugad nga resulta han pagsangyaw han Juan nga klase, damu hinduro nga katawohan an nagkasulod ha abrido nga purtahan ngadto ha pag-alagad ha Ginhadian. An kadam-an ha ira nagkagawas ha Kakristianohan, nga an mga relihiyon hito buwa nga nag-aangkon nga espirituwal nga Israel. (Itanding an Roma 9:6.) Sugad nga daku nga panon, ira pinanmumunakan an ira higlawig nga panapton ngan ginpapabusag ito pinaagi han pagtoo ha halad nga dugo ni Jesus. (Pahayag 7:9, 10, 14) Tungod kay nasugot ha pagmando han Ginhadian ni Kristo, naglalaom hira ha pakapanunod han mga bendisyon hito dinhi ha tuna. Napakadto hira ha dinihogan nga kabugtoan ni Jesus ngan ‘nayukbo’ ha ira, ha espirituwal nga paagi, tungod kay ‘ira hinbatian nga an Dios kaupod nira.’ Nabulig hira hini nga mga dinihogan, nga hira mismo nagigin kaurosa nira ha bug-os-kalibotan nga asosasyon han kabugtoan.—Mateo 25:34-40; 1 Pedro 5:9.
An “Oras han Pagsari”
15 Hi Jesus nagpadayon ha pagsiring: “Kay ginbantayan mo an pulong han akon pagpailob, pagbabantayan ko man liwat ikaw ha oras han pagsulay [“pagsari,” NW], an oras nga tiarabot ha bug-os nga kalibotan, ha pagproyba ha mga nag-uukoy ha tuna. Makanhi ako ha kadagmitan: kapti hin marig-on an aada ha imo, nga waray bisan hin-o nga kumuha han imo pudong-pudong [“korona,” NW].” (Pahayag 3:10, 11) Bisan kon an mga Kristiano ha panahon ni Juan diri magpapabilin nga buhi tubtob ha adlaw han Ginoo (tikang han 1914), an ira pagsarig nga hi Jesus makanhi maghahatag ha ira hin kusog nga magpadayon ha pagsangyaw. (Pahayag 1:10; 2 Timoteo 4:2) An “korona,” o premyo nga kinabuhi nga waray kataposan, naghuhulat ha ira ha langit. (Jakobo 1:12; Pahayag 11:18) Kon magigin matinumanon hira tubtob ha kamatayon, waray bisan hin-o nga makakaagaw hito nga premyo ha ira.—Pahayag 2:10.
16 Kondi, ano ‘an oras han pagsari’? Sigurado nga kinahanglan atubangon hito nga mga Kristiano ha Asia an dugang nga duro nga pagtimaraot tikang ha imperyo han Roma. Kondi, an daku nga katumanan hini amo an oras han pagsarà ngan paghukom nga ha kataposan inabot durante han adlaw han Ginoo, nga an pungkay nagtikang han 1918 padayon. An katuyoan han pagsari amo an pagsiguro kon an usa nadapig ha naestablisar nga Ginhadian han Dios o ha kalibotan ni Satanas. Halipot la ito nga peryodo, usa ka “oras,” kondi diri pa ito tapós. Tubtob nga diri pa ito natatapos, kinahanglan diri gud naton hingalimtan nga nagkikinabuhi kita ha “oras han pagsari.”—Lukas 21:34-36.
17 Han 1918 an Juan nga klase han dinihogan nga mga Kristiano—pariho hiton marig-on nga kongregasyon ha Piladelpia—kinahanglan umatubang ha pagkontra tikang ha moderno nga “sinagoga ni Satanas.” An mga lider han relihiyon han Kakristianohan, nga nag-angkon nga espirituwal nga mga Judio, tuso nga nagmaniobra han mga magmarando basi pugngan an totoo nga mga Kristiano. Kondi, nangalimbasog gud hira ha ‘pagbantay han pulong han pagpailob ni Jesus’; salit, pinaagi han espirituwal nga bulig, nga usa ka importante nga “gutiay nga gahum,” nakatalwas hira ngan naaghat ha pagsulod ha purtahan nga nagin abrido yana para ha ira. Ha ano nga paagi?
^ ***sn karantahon 82 Subara an Pagkamalumo ni Kristo***
Karantahon 82
Subara an Pagkamalumo ni Kristo
(Mateo 11:28-30)
1. Hi Jesu-Kristo an pinakabantog,
Waray magpahitaas o maghambog.
An iya toka duro kaharangdon;
Kondi pirme gud mapainubsanon.
2. Kamo ngatanan nga binubug-atan,
Karawta an yugo nga iya pas-an.
Magaan kon Ginhadian unahon;
An maaghop iya mamayuyuon.
3. ‘Kamo magburugto,’ siring ni Jesus.
Magserbi ha tagsa ngan magpaubos.
Ha Dios an mga maaghop birilhon;
Tuna ira magigin panurundon.
(Kitaa liwat an Mat. 5:5; 23:8; Prob. 3:34; Roma 12:16.)
^ ***sn karantahon 55 Kinabuhi nga Waray Kataposan—Iini Na!***
Karantahon 55
Kinabuhi nga Waray Kataposan—Iini Na!
(Juan 3:16)
1. Imo ba nakikita,
An katawhan urosa?
Murayaw an ngatanan!
Waray sakit, luha.
(Koro)
2. Lagas magigin bata;
An panit maghahamis.
Waray sakit, pangarit,
Sugad man pagtangis.
(Koro)
3. Maabot, Paraiso;
Magkanta ha pagdayaw.
Pirme pasalamati,
Dios nga Maglalarang.
(KORO)
Kanta ha kalipay!
Duyog hin maopay.
Hirani na sidngon ta,
“Buhi nga dayoday!”
(Kitaa liwat an Job 33:25; Sal. 72:7; Pah. 21:4.)
^ ***sn karantahon 31 Kita an mga Saksi ni Jehova!***
Karantahon 31
Kita an mga Saksi ni Jehova!
(Isaias 43:10-12)
1. Ira dios kahoy, bato;
Hinimo la han tawo.
Ha Gigagahumi
Waray hibaro.
Ira dios di’ nasabot
Kon ano’n tiarabot.
Pakyas an ira mga membro
Kay mga dios nira palso.
(Koro)
2. Isamwak iya ngaran,
Ngan iya kadungganan.
Ngatanan sumatan
Han Ginhadian.
Hira mahibabaro
Kon ano an totoo.
Ngan samtang nagigin marig-on,
Magdadayaw upod naton.
(Koro)
3. Dios naton nadadayaw,
Kon kita nagsasangyaw.
Mayda sagdon hadton
Buhat maghugaw.
Hira papasayloon
Kon an Dios ira bilngon.
Iginsasangyaw an paglaom
Nga kinabuhi nga dayon.
(KORO)
An Saksi ni Jehova
Diri natataranta.
Dios naton amo an tinuod;
Tagna natutuman gud.
(Kitaa liwat an Isa. 37:19; 55:11; Esek. 3:19.)
^ ***re p. 62-65 “Kapti hin Marig-on an Aada ha Imo”***
“An Ganghaan nga Inabrihan”
18 Han 1919 gintuman ni Jesus an iya saad ngan ginkilala an gutiay nga grupo han totoo nga dinihogan nga mga Kristiano sugad nga iya “matinumanon ngan maaramon nga uripon.” (Mateo 24:45-47, NW) Sinulod hira ha pribilehiyo nga pariho han pinahimulosan han matinumanon nga tinaporan nga hi Eliakim ha panahon ni Hadi Hesekia. Mahitungod kan Eliakim, hi Jehova nagsiring: “An yawi han balay ni David akon ibubutang dida ha iya sugbong; ngan hiya maabri ngan waray bisan hin-o nga masada; ngan hiya masada, ngan waray bisan hin-o nga maabri.” Mabug-at nga mga responsabilidad an ginpas-an ni Eliakim para kan Hesekia, an hadianon nga anak ni David. Sugad man yana, an “yawi han balay ni David” iginbutang ha sugbong han dinihogan nga Juan nga klase ha paagi nga igintapod ha ira an tunan-on nga mga butang han Mesianiko nga Ginhadian. Ginpaparig-on ni Jehova an iya mga surugoon para hini nga pribilehiyo, ginpapadaku an ira gutiay nga gahum basi magin dinamiko nga kusog nga igo para ha daku hinduro nga pagpamatuod ha bug-os nga tuna.—Isaias 22:20, 22; 40:29.
19 Tikang han 1919 padayon, sugad nga pagsunod ha susbaranan ni Jesus, an dinihogan nga nanhibilin nagtikang hin aktibo nga kampanya han pagpasamwak ha kahigrayoan han maopay nga sumat han Ginhadian. (Mateo 4:17; Roma 10:18) Sugad nga resulta, an iba nga membro han moderno nga sinagoga ni Satanas, an Kakristianohan, kinadto hinin dinihogan nga nanhibilin, nagbasol ngan ‘yinukbo,’ kinikilala an awtoridad han uripon. Hira liwat nag-alagad na kan Jehova upod han mga tigurang han Juan nga klase. Nagpadayon ini tubtob nga natirok an bug-os nga kadamu han dinihogan nga kabugtoan ni Jesus. Katapos hini, “an kadam-an nga mga tawo [“daku nga panon,” NW] . . . tikang ha tagsa-tagsa nga nasud” nagkaabot basi ‘magyukbo’ ha dinihogan nga uripon. (Pahayag 7:3, 4, 9) An uripon ngan inin daku nga panon magkaupod nga nag-aalagad sugad nga usa ka panon han mga Saksi ni Jehova.
20 Inaapresyar han mga Saksi ni Jehova yana, nga nagkakaurosa pariho han mga Kristiano ha Piladelpia ha bugkos han sinsero nga minagburugto nga gugma, nga an ira pagsangyaw kinahanglan buhaton hin may pagkaapurado. Diri na mag-iiha, an daku nga kagol-anan magtatapos han maraot nga kalibotan ni Satanas. Hito nga panahon, hinaot an tagsa ha aton hiagian nga marig-on ha pagtoo ngan aktibo ha pag-alagad ha Dios, basi an aton ngaran diri mapara ha basahon han kinabuhi ni Jehova. (Pahayag 7:14) Sundon naton hin seryoso an sagdon ni Jesus ha kongregasyon ha Piladelpia basi makaptan naton hin marig-on an aton mga pribilehiyo han pag-alagad ngan makarawat an balos nga kinabuhi nga waray kataposan.
An mga Bendisyon ha mga Magdaraog
21 An Juan nga klase yana ‘nagbabantay han pulong han pagpailob ni Jesus,’ nangangahulogan nga ira ginsusunod an iya susbaranan ngan nagpapailob. (Hebreo 12:2, 3; 1 Pedro 2:21) Salit napaparig-on gud hira han dugang nga mga pulong ni Jesus ha kongregasyon ha Piladelpia: “An makadaog, hihimoon ko hiya nga harigi ha templo han akon Dios, ngan diri [na] hiya magowa tikang didto.”—Pahayag 3:12a.
22 Pagkadaku nga pribilehiyo han usa nga magin harigi ha templo ni Jehova! Ha kadaan nga Jerusalem, an literal nga templo amo an sentro han pagsingba kan Jehova. Ha sulod han templo iginhahalad han hitaas nga saserdote an dugo han halad nga mga hayop, usa ka adlaw kada tuig, ha atubangan han milagroso nga kalamrag nga nagrirepresentar han presensya ni Jehova ha “Gibabaraani.” (Hebreo 9:1-7, NW) Han nabawtismohan hi Jesus, iniksister an usa pa nga templo, usa ka daku nga espirituwal, sugad-templo nga kahikayan para ha pagsingba kan Jehova. An gibabaraani nga lugar hini nga templo aadto ha langit, diin nagpakadto hi Jesus ha “atubangan han Dios.” (Hebreo 9:24) Hi Jesus an Hitaas nga Saserdote, ngan usa la an iginhalad para ha bug-os nga pagtabon han mga sala: an dugo han hingpit nga tawo nga hi Jesus. (Hebreo 7:26, 27; 9:25-28; 10:1-5, 12-14) Tubtob nga nagpapabilin nga matinumanon an mga dinihogan dinhi ha tuna, mag-aalagad hira sugad nga kabulig nga saserdote ha tunan-on nga mga bungsaran hini nga templo. (1 Pedro 2:9) Kondi kon magdaog na hira, masulod liwat hira hiton gibabaraani nga lugar ha langit ngan magigin marig-on gud nga mga suporta, pariho hin mga harigi, han sugad-templo nga kahikayan para ha pagsingba. (Hebreo 10:19; Pahayag 20:6) Waray na peligro nga hira “magowa tikang hito.”
23 Hi Jesus padayon nga nagsiring: “Ngan susuratan ko hiya han ngaran han akon Dios, ngan han ngaran han bungto han akon Dios, an bag-o nga Jerusalem, nga [nalusad] ha langit tikang ha akon Dios, ngan han akon kalugaringon nga bag-o nga ngaran.” (Pahayag 3:12b) Oo, iginsurat dida hini nga mga magdaraog an ngaran ni Jehova—an Dios nira ngan an Dios ni Jesus. Matin-aw nga ipinapakita hini nga hi Jehova ngan hi Jesus duha nga magkabulag nga persona ngan diri duha nga bahin han tulo nga Dios, o Trinidad. (Juan 14:28; 20:17) Kinahanglan hisabtan han ngatanan nga linarang nga ini nga mga dinihogan panag-iya ni Jehova. Hira an iya mga saksi. Iginsurat liwat dida ha ira an ngaran han bag-o nga Jerusalem, an langitnon nga syudad nga nalusad tikang ha langit ha paagi nga iginpapadangat hito an maloloy-on nga pagmando ha ngatanan nga matinumanon nga katawohan. (Pahayag 21:9-14) Salit an ngatanan nga Kristiano nga karnero dinhi ha tuna mahibabaro liwat nga inin dinihogan nga mga magdaraog mga tuminungnong han Ginhadian, an langitnon nga Jerusalem.—Salmo 87:5, 6; Mateo 25:33, 34; Filipos 3:20; Hebreo 12:22.
24 Ha kataposan, iginsurat dida ha dinihogan nga mga magdaraog an bag-o nga ngaran ni Jesus. Nagtutudlok ini ha bag-o nga katungdanan ni Jesus ngan ha waray-kapariho nga mga pribilehiyo nga iginhatag ha iya ni Jehova. (Filipos 2:9-11; Pahayag 19:12) Waray na iba pa nga maaram hito nga ngaran, ha paagi nga waray iba nga may-ada hito nga mga eksperyensya o gintaporan han sugad hito nga mga pribilehiyo. Kondi, han iginsurat ni Jesus an iya ngaran ha iya matinumanon nga kabugtoan, nahingada hira ha duok nga relasyon ha iya dida ha langit ngan nakikiangbit pa ngani ha iya mga pribilehiyo. (Lukas 22:29, 30) Diri urusahon nga gintapos ni Jesus an iya mensahe ha sugad nga mga dinihogan pinaagi han pag-aghat utro: “An may-ada talinga, papamatia hiya kon ano an iginsiring han espiritu ngadto ha mga singbahan.”—Pahayag 3:13.
25 Sigurado nga nakadasig gud ito nga mensahe ha matinumanon nga mga Kristiano ha Piladelpia! Ngan sigurado nga may-ada ito mapwersa nga leksyon ha Juan nga klase yana, durante han adlaw han Ginoo. Kondi an mga prinsipyo hito importante ha tagsa nga Kristiano, dinihogan man o iba nga mga karnero. (Juan 10:16) An kada usa ha aton kinahanglan mangalimbasog nga padayon nga mamunga han mga bunga han Ginhadian sugad han mga Kristiano ha Piladelpia. Kita ngatanan ha anoman nga paagi may-ada gutiay nga gahum. Kita ngatanan may-ada mahihimo ha pag-alagad kan Jehova. Gamiton naton ini nga gahum! Mahitungod han dugang nga mga pribilehiyo may kalabotan ha Ginhadian, magin andam kita ha pagsulod ha anoman nga purtahan nga inabrihan para ha aton. Mahimo pa ngani kita mag-ampo kan Jehova nga abrihan an sugad nga purtahan. (Kolosas 4:2, 3) Samtang ginsusubad naton an pagpailob ni Jesus ngan nagpapabilin nga maunungon ha iya ngaran, maipapakita naton nga kita liwat namamati ha ginsisiring han baraan nga espiritu han Dios ha mga kongregasyon.
^ ***sn karantahon 58 An Akon Pag-ampo ha Pagdedikar***
Karantahon 58
An Akon Pag-ampo ha Pagdedikar
(Mateo 22:37)
1. O Dios, hinigugma ko
An kamatuoran mo.
Kasingkasing, isip ko
Nadapig gud ha imo.
2. An tiil ngan kamot ko
Masunod ha sugo mo.
Pirme ak’ magkakanta
Bas’ dayawon ka, O Jah.
3. Kinabuhi ko, O Dios,
Ihahatag hin bug-os,
Hinaot an buhat ko
Makalipay ha imo.
(Kitaa liwat an Sal. 40:8; Juan 8:29; 2 Kor. 10:5.)
^ ***sn karantahon 69 Tutdui Ako han Imo mga Dalan***
Karantahon 69
Tutdui Ako han Imo mga Dalan
(Salmo 25:4)
1. O Jehova, nagkakatirok kami
Tungod han imo imbitasyon.
An imo Pulong lamrag ha am’ dalan
Ngan burabod han edukasyon.
(Koro)
2. O Dios, labaw gud an im’ kinaadman;
Desisyon mo masasarigan.
An imo Pulong kamatuoran gud
Ngan diri ito nadadaan.
(KORO)
Tutdui ngan pasabota ako
Bas’ magmasinugtanon ha imo.
Giyahi gad ha kamatuoran;
Balaud mo ak’ nalilipayan.
(Kitaa liwat an Eks. 33:13; Sal. 1:2; 119:27, 35, 73, 105.)
^ ***w11 7/15 p. 10-12 Susundon Mo ba an Mahigugmaon nga Giya ni Jehova?***
Ayaw ‘Pagsunod ha Kadam-an’
3 Kon nagbibiyahe ka hin hirayo, ano an imo bubuhaton kon diri ka sigurado han dalan? Bangin maaghat ka nga sumunod ha iba nga nagbibiyahe, labi na kon nakikita mo nga damu hinduro an naagi ha usa nga dalan. Peligroso ito. Bangin diri hira tikadto ha imo kakadtoan o bangin nawawara liwat. May kalabotan hito, tagda an prinsipyo ha usa han mga balaud nga iginhatag hadto ha Israel. An mga hukom o mga testigo ha hudisyal nga mga kaso ginpahamangnoan mahitungod han peligro han ‘pagsunod ha kadam-an.’ (Basaha an Eksodo 23:2.) Sigurado nga an diri hingpit nga mga tawo masayon la maimpluwensyahan han mga kaupod ngan tungod hito mabaliko an hustisya. Kondi, an prinsipyo ba han diri pagsunod ha kadam-an para la ha hudisyal nga mga kaso? Diri gud.
4 An pagsulay nga ‘sundon an kadam-an’ mahimo makaapekto ha aton ha haros ngatanan nga kahimtang. Bangin tigda la ito nga umabot ngan bangin makuri gud atohan. Pananglitan, hunahunaa an nahitabo kanda Josue ngan Kaleb. Api hira ha 12 nga espiya nga kinadto ha Tuna nga Iginsaad. Pagbalik nira, an napulo nira nga kaupod may maraot ngan makaharadlok nga sumat. Nagsiring hira nga an iba nga naukoy didto mga higante nga katulinan han mga Nepilim, an mga anak han rebelde nga mga anghel nga nag-asawa hin kababayin-an ha tuna. (Gen. 6:4) Pero imposible ito, kay ginatos na ka tuig an naglabay tikang han ginpoo hira ha Baha ha panahon ni Noe, ngan waray hira mga anak. Kondi bisan an waray basihan nga sumat mahimo makaapekto ha mga maluya an pagtoo. Salit an makaharadlok nga sumat han napulo nga espiya nakapalisang ha mga Israelita. Waray pag-iha, kadam-an ha ira an naghunahuna nga sayop gud an pagsunod ha sugo ni Jehova nga sumulod ha Tuna nga Iginsaad. Hiton makuri nga kahimtang, ano an ginbuhat nira Josue ngan Kaleb?—Num. 13:25-33.
5 Waray hira sumunod ha kadam-an. Bisan kon nadiri pamati an mga Israelita, hira Josue ngan Kaleb waray mahadlok pagsumat han kamatuoran bisan kon gintarhog hira nga babatuhon tubtob nga mamatay! Ano an nakabulig ha ira nga magmaisugon? An ira pagtoo kan Jehova. An tawo nga may pagtoo maaram gud han kaibahan han waray basihan nga mga sumat han mga tawo ngan han mga saad ni Jehova. Ha urhi, iginpahayag nira Josue ngan Kaleb an ira inabat mahitungod han pagtuman ni Jehova han ngatanan nga iya iginsaad. (Basaha an Josue 14:6, 8; 23:2, 14.) Duok gud hira kan Jehova, ngan diri nira karuyag magbuhat hin bisan ano nga makakapasubo ha iya basi la sumunod ha waray pagtoo nga katawohan. Salit nagin marig-on hira, usa nga maopay gud nga susbaranan para ha aton yana.—Num. 14:1-10.
6 May mga panahon ba nga naaaghat ka nga sumunod ha kadam-an? Damu gud yana an waray pagtoo kan Jehova ngan diri nasunod ha iya mga prinsipyo ha moral. Kasagaran nga igin-aaghat nira an waray basihan nga mga ideya may kalabotan ha kaliawan ngan pagpahalibway. Bangin magsiring hira nga diri nakakadaot an imoralidad, kamadarahog, ngan espiritismo nga kalyap gud ha mga programa ha TV, sine, ngan video game. (2 Tim. 3:1-5) Kon nagpipili ka hin kaliawan ngan pagpahalibway para ha imo ngan ha imo pamilya, gintutugotan mo ba nga makaimpluwensya ha imo desisyon ngan magmolde han imo konsensya an matinuguton nga konsensya han iba? Diri ba sugad ito hin pagsunod ha kadam-an?
7 Gintagan kita ni Jehova hin birilhon nga regalo nga mabulig ha aton ha paghimo hin mga desisyon—an aton abilidad ha paghunahuna. Kondi kinahanglan ini bansayon “pinaagi han paggamit.” (Heb. 5:14) Diri ini mababansay kon masunod la kita ha kadam-an o ha lista hin mga surundon. Ha damu nga butang kinahanglan gamiton naton an aton konsensya. Ito an hinungdan nga an katawohan ni Jehova waray tagi hin lista han mga sine, libro, ngan web site ha Internet nga sadang likyan. Madagmit magbag-o ini nga kalibotan, salit an sugad nga lista madadaan dayon. (1 Kor. 7:31) Mas maraot pa gud, diri naton magagamit an aton abilidad ha paghunahuna basi turotimbangon hin maopay an mga prinsipyo ha Biblia, mag-ampo para han giya ni Jehova, ngan magdesisyon basado hito nga mga prinsipyo.—Efe. 5:10.
^ ***w96 7/1 p. 9 “BALAY HAN PAG-AMPO HAN NGATANAN NGA MGA NASUD”***
Tinawag ito nga “templo ni Jehova” o “balay ni Jehova.” (1 Samuel 1:9, 24) Pinaagi han pag-usisa ha baraan nga pag-alagad nga ginbuhat ha tunan-on nga balay ni Jehova, maaapresyar naton hin bug-os pa gud an maloloy-on nga kahikayan diin an makasasala nga mga tawo yana nga adlaw mahimo makabalik ha Dios.
An Pinaka Baraan
6 An Gihitaasi diri nag-uukoy ha mga balay nga hinimo han mga kamot,” siring han Biblia. (Buhat 7:48) Kondi, an presensia han Dios ha iya tunan-on nga balay ginrepresentaran han usa nga dampog ha gisusuluri nga kuwarto tinatawag nga Pinaka Baraan. (Lebitiko 16:2) Matin-aw, ini nga dampog malamrag nga nasiga, naghahatag ha Pinaka Baraan hin kalamrag. Nahimutang ito ha bawbaw han usa ka baraan nga kahon tinatawag nga “arka han pagpahayag,” nga nagsusulod han mga papan nga bato nga nahisurat an pipira han mga sugo nga iginhatag han Dios ha Israel. Ha tabon han Arka amo an duha bulawan nga mga kerubin nga nabuklad an mga pako, nga naglaladawan ha espiritu nga mga linarang nga hitaas an katungdanan ha langitnon nga organisasyon han Dios. An milagroso nga dampog han kalamrag nahimutang ha bawbaw han tabon han arka ngan butnga han mga kerubin. (Eksodo 25:22) Ipinakita hini an ideya han Dios nga Makagagahum-ha-ngatanan nga nalingkod ha trono han langitnon nga karuwahe nga sinusuportahan han buhi nga mga kerubin. (1 Kronikas 28:18) Iginsasaysay hito kon kay ano nga hi Hadi Hesekia nag-ampo: “O Jehova han mga kasundalohan, an Dios ha Israel, nga nalingkod ha igbaw han mga kerubin.”—Isaias 37:16.
An Baraan
7 An ikaduha nga kuwarto han tabernakulo gintawag nga Baraan. Ha sulod hini nga bahin, ha wala han purtahan natindog an matahom pito-an-sanga nga kandelero, ngan ha too amo an lamesa han tinapay. Diretso ha unhan natindog an halaran nga tikang hito napaigbaw an hamot han nasusunog nga insenso. Nahimutang ito ha atubangan han kurtina nga nagbubulag han Baraan tikang ha Pinaka Baraan.
8 Kada aga ngan kada gab-i, an saserdote kinahanglan sumulod ha tabernakulo ngan magsunog hin insenso ha halaran han insenso. (Eksodo 30:7, 8) Ha aga, samtang ginsusunog an insenso, an pito nga mga lampara ha bulawan nga kandelero kinahanglan dugangan hin lana. Ha gab-i an mga lampara gindadagkutan basi maghatag hin kalamrag ha Baraan. Kada Sabbath an saserdote kinahanglan magbutang hin 12 bag-o nga tinapay ha lamesa han tinapay.—Lebitiko 24:4-8.
An Bungsaran
9 An tabernakulo mayada liwat bungsaran, nga ginpapalibutan han alad han tolda nga tela. Hini nga bungsaran mayada daku nga planggana nga dida hito naghuhugas an mga saserdote han ira mga kamot ngan mga tiil antes sumulod ha Baraan. Kinahanglan maghugas liwat hira antes maghalad han mga halad ha halaran nga nahimutang ha bungsaran. (Eksodo 30:18-21) Ini nga surundon han kalimpyo usa ka makusog nga pahinumdom ha mga surugoon han Dios yana nga adlaw nga hira kinahanglan mangalimbasog para ha pisikal, moral, mental ngan espirituwal nga kaputli kon karuyag nira nga an ira pagsingba karawaton han Dios. (2 Korinto 7:1) Ha kataposan an nagsusuplay han kahoy para ha kalayo ha halaran ngan han tubig para ha planggana amo an diri-Israelita nga mga uripon ha templo.—Josue 9:27.
10 Kada aga ngan kada gab-i, usa ka nati nga karnero an ginsusunog ha halaran upod an lugas ngan irinmon nga halad. (Eksodo 29:38-41) An iba nga mga halad ginhihimo ha espesyal nga mga adlaw. Usahay an halad kinahanglan himoon tungod han espisipiko personal nga sala. (Lebitiko 5:5, 6) Ha iba nga mga panahon an usa nga Israelita mahimo maghalad hin boluntaryo nga kumunyon nga halad nga an mga bahin kinakaon han mga saserdote ngan han usa nga naghimo han halad. Nagpapasabot ini nga an tawhanon nga magpakasasala mahimo makigmurayaw ha
^ ***w04 3/15 p. 27 Importante nga mga Punto Tikang ha Libro nga Eksodo***
nagtikang an pagtukod han tabernakulo. Ha ikatarapos han siyahan nga tuig han kagawasan han Israel, ini nga makatirigamnan nga tolda ngan an ngatanan nga mga garamiton dida hito natapos ngan naipahamutang. Katapos, ginpuno ni Jehova han iya himaya an tolda.
Nabaton nga Kasuratanhon nga mga Pakiana:
20:5—Ha ano nga paagi an “karat-an han mga amay” iginsirot ni Jehova ha tidaraon nga mga henerasyon? Kon an usa magin adulto na, an tagsa nga indibiduwal ginhukman uyon ha iya kalugaringon nga pamatasan ngan panggawi. Kondi han an nasud han Israel nagin idolatroso, nag-antos ito han mga resulta hini ha sulod hin mga henerasyon katapos hito. Bisan an matinumanon nga mga Israelita inabat han mga epekto hito ha paagi nga an pagkamaraot ha relihiyon han nasud nagpakuri ha ira nga magpadayon ha pagkinabuhi nga may integridad.
23:19; 34:26—Ano an kahulogan han sugo nga diri pakaladkaron an nati nga kanding ha gatas han iroy hito? An pagpakaladkad han nati (han kanding o han iba nga hayop) ha gatas han iroy hito ginsisiring nga usa nga pagano nga rituwal nga ginhuhunahuna ha pag-aghat hin uran. Dugang pa, tungod kay an gatas han iroy para ha pagpakaon han mga anak hito, an pagpakaladkad han mga anak han hayop dida hito usa nga waray-kalooy nga buhat. Ini nga balaud binulig ha pagpakita ha katawohan han Dios nga sadang hira magin mapinairon.
23:20-23—Hin-o an anghel nga gin-unabi dinhi, ngan paonan-o nga an ngaran ni Jehova “aada ha iya”? Posible nga ini nga anghel amo hi Jesus ha iya kahimtang antes magin tawo. Gin-gamit hiya ha paggiya han mga Israelita ha ira pagtikadto ha Tuna nga Iginsaad. (1 Korinto 10:1-4) An ngaran ni Jehova “aada ha iya” tungod kay hi Jesus an nangunguna nga nagpapahitaas ngan nagbabaraan han ngaran han iya Amay.
32:1-8, 25-35—Kay ano nga waray siruti hi Aaron ha paghimo han bulawan nga baka? Hi Aaron diri kinasingkasing nga nauyon ha idolatriya. Ha urhi, matin-aw nga inapi hiya ha mga igkasi-Israelita ha pagdapig ha Dios ngan pagkontra hadton inato kan Moises. Katapos patayon an mga salaan, ginpahinumdom ni Moises an katawohan nga nakabuhat hira hin daku nga sala, nagpapasabot nga gawas kan Aaron, may-ada iba pa nga kinarawat liwat han kalooy ni Jehova.
33:11, 20—Paonan-o nakiistorya an Dios kan Moises ‘bayhon ha bayhon’? Ini nga mga pulong nangangahulogan hin duok nga pag-istoryahay. Hi Moises nakiistorya ha representante han Dios ngan kinarawat hin yinakan nga instruksyon tikang kan Jehova pinaagi ha iya. Kondi hi Moises waray kumita kan Jehova, tungod kay ‘waray tawo nga makakakita ha Dios ngan mabubuhi.’ Ha pagkamatuod, hi Jehova diri personal nga nakiistorya kan Moises. An Balaud “iginpatug-an han mga anghel ha kamot han usa nga manlalaban,” siring han Galasia 3:19.
Mga Leksyon Para ha Aton:
15:25; 16:12. Hi Jehova nagtatagana para ha iya katawohan.
18:21. An kalalakin-an nga pinipili para ha responsable nga mga katungdanan ha Kristiano nga kongregasyon kinahanglan liwat magin may kapas, mahadlukon ha Dios, masasarigan, ngan diri hakog.
20:1–23:33. Hi Jehova an supremo nga Humaratag hin Balaud. Han ginsunod, an iya balaud nakabulig ha mga Israelita nga singbahon hiya ha mahapsay ngan makalilipay nga paagi. Hi Jehova may-ada teokratiko nga organisasyon yana. An pakigkooperar hito magriresulta han aton kalipayan ngan seguridad.
Totoo nga Kahulogan Para ha Aton
Ano an iginsusumat han libro nga Eksodo mahitungod kan Jehova? Iginpapakilala hiya hito sugad nga an mahigugmaon nga Paratagana, an waray-kapariho nga Paratalwas, ngan an Paratuman han iya mga katuyoan. Hiya an Dios han teokratiko nga organisasyon.
Samtang ginbubuhat mo an sinemana nga pagbasa han Biblia ha pag-andam para ha Eskwelahan han Teokratiko nga Ministeryo, waray ruhaduha nga mababantad ka gud han imo hinbabaroan tikang ha Eksodo. Kon imo gintatagad an ginsisiring ha bahin nga “Nabaton nga Kasuratanhon nga mga Pakiana,” magkakaada ka dugang nga pagsabot ha pipira nga Kasuratanhon nga mga teksto. An mga komento ha ilarom han “Mga Leksyon Para ha Aton” magpapakita ha imo kon paonan-o ka makakapahimulos tikang ha pagbasa ha Biblia para han semana.
^ ***w10 9/15 p. 10 Pangalimbasog Gud nga Makarawat an Bendisyon ni Jehova***
Pangaro han Baraan nga Espiritu
13 Ano man kon naabat kita hin kawaray kapas ha pagsangyaw o ha pagtuman han usa nga toka? Sadang kita mangaro kan Jehova han iya baraan nga espiritu basi mapauswag an aton nahihimo ha pag-alagad ha iya. (Basaha an Lukas 11:13.) An espiritu han Dios makakabulig ha mga tawo nga magin kwalipikado ha buruhaton o pribilehiyo anoman an ira kahimtang o eksperyensya han naglabay. Pananglitan, katapos gud bumaya an mga Israelita ha Ehipto, an espiritu han Dios binulig hini nga mga uripon ngan magbarantay hin karnero nga pirdihon an ira mga kaaway bisan kon waray hira eksperyensya ha pakiggirra. (Eks. 17:8-13) Waray pag-iha katapos hito, gin-giyahan liwat hito nga espiritu hira Besalel ngan Oholiab ha paghimo han tabernakulo uyon ha maopay hinduro nga disenyo nga iginhatag han Dios.—Eks. 31:2-6; 35:30-35.
^ ***w01 2/1 p. 14 Nagkikinabuhi Ka ba Uyon ha Imo Dedikasyon?***
2 Kondi, ano an kahulogan han “dedikasyon” ha Biblia? An “pagdedikar” iginhubad tikang ha Hebreo nga berbo nga nangangahulogan “pagpabilin nga bulag; bumulag; bumaya.” Ha kadaan nga Israel, ha turban han Hitaas nga Saserdote nga hi Aaron mayada ‘han baraan nga tigaman han dedikasyon,’ nga nagraranggat nga pudongpudong han uray nga bulawan nga igin-ukit an Hebreo nga mga pulong para han “An Pagkabaraan kan Jehova.” Nagpapahinumdom ito ha hitaas nga saserdote nga kinahanglan likyan niya an pagbuhat hin bisan ano nga makakahugaw han santuaryo “tungod kay an pudongpudong ngan an lana nga idirihog han iya Dios aada ha iya.”—Eksodo 29:6; 39:30; Lebitiko 21:12.
3 Makikita naton hini nga konteksto nga an dedikasyon usa ka seryoso nga butang. Nagpapasabot ito hin boluntaryo nga pagpakilala sugad nga surugoon han Dios, ngan nagkikinahanglan ito hin limpyo nga paggawi. Salit, maaapresyar naton kon kay ano nga ginkotar ni apostol Pedro hi Jehova nga nasiring: “Magin baraan kamo; kay ako baraan.” (1 Pedro 1:15, 16) Sugad nga dedikado nga mga Kristiano, mayada kita mabug-at nga responsabilidad nga kinahanglan magkinabuhi uyon ha aton dedikasyon, nga matinumanon tubtob ha kataposan. Kondi ano an nahiuupod ha Kristiano nga dedikasyon?—Lebitiko 19:2; Mateo 24:13.
^ ***w97 8/15 p. 27 08/15 Kay Ano Nga Kinahanglan Isumat An Maraot? ***
An pagbuhayhag ni Natan han sala ni David, nga sinundan hin diosnon nga pagsaway, nagresulta hin maopay. Bisan kon hi David waray mapanalipdi tikang ha mga resulta han iya sayop, nagbasol hiya ngan nakipaghibalik kan Jehova. Paonan-o inaabat ni David an usa nga pagsaway? Hiya nagsurat: ‘Pasamara ha akon an matadong, usa ito nga kalooy; ngan papagsusna hiya ha akon, masusugad ito hin lana dida ha ulo; ayaw padiri-a an akon ulo hito; kay bisan ha ira kamaraot magpapadayon an akon pag-ampo.’—Salmo 141:5.
Ha aton adlaw liwat, an mga surugoon ni Jehova mahimo mahiupod ha seryoso nga sayop nga buhat, bisan adton maiha na nga matinumanon. Ha pagkilala nga an mga tigurang makakabulig, kadak-an an namumurubuot ha pagdaraon ha ira basi mangaro hin bulig. (Jakobo 5:13-16) Kondi usahay an nagbubuhat hin sayop mahimo magtabon han iya sala, sugad han ginbuhat ni Hadi David. Ano an sadang naton buhaton kon mahibaroan naton an seryoso nga sayop ha kongregasyon?
Kanay Ito Responsabilidad?
Kon an mga tigurang nahibabaro mahitungod han seryoso nga sala, ira gindadaraon an indibiduwal nga nakabuhat basi maghatag han ginkikinahanglan nga bulig o pagtadong. Responsabilidad ito han mga tigurang an paghukom han sugad nga mga nagsayop dida ha Kristiano nga kongregasyon. Pinaagi ha maikmat nga pagbantay han espirituwal nga kahimtang hito, ira ginbubuligan ngan ginsasagdonan an bisan hin-o nga nakakabuhat hin diri maaramon o sayop nga pitad.—1 Korinto 5:12, 13; 2 Timoteo 4:2; 1 Pedro 5:1, 2.
Kondi kumusta kon diri ka usa nga tigurang ngan nahibaroan mo an sayop nga buhat ha bahin han usa nga Kristiano? An mga giya makikita ha Balaud nga iginhatag ni Jehova ha nasud han Israel. Iginsaysay ha Balaud nga kon an usa nga tawo usa nga testigo ha apostata nga mga buhat, nag-aghat hin kasamok kontra ha mga awtoridad, pagpatay, o iba pa seryoso nga mga sala, responsabilidad niya an pagsumat hito ngan pagtestigo han iya hinbabaroan. An Lebitiko 5:1 nasiring: “Ngan kon an usa ka tawo nakasala, nga hiya makabati hin tingog nga nag-aagda ha iya hin panumpa, hiya sugad nga saksi, kon nakakita la hiya o nahibaro hini, kon diri niya igsumat ini, dida hito hiya magdadara han iya karat-an.”—Itanding an Deuteronomio 13:6-8; Ester 6:2; Proberbios 29:24.
Bisan kon diri ilarom han Balaud Mosaiko, an mga Kristiano yana nga adlaw mahimo giyahan han mga prinsipyo ha luyo hiton nga mga balaud. (Salmo 19:7, 8) Salit kon nahibaroan mo an seryoso nga sayop han usa nga igkasi Kristiano, ano an sadang mo buhaton?
Pagdumara han mga Butang
Siyahan ha ngatanan, importante nga mayada husto nga rason nga tumoo nga an seryoso nga sayop nga buhat tinuod nga nahitabo. “Ayaw pagsaksi patok ha imo igkasitawo ha waray tinikangan; ngan ayaw paglimbong pinaagi han imo mga im-im.”—Proberbios 24:28.
Mahimo ka magdesisyon nga direkta nga kumadto ha mga tigurang. Diri sayop an pagbuhat hin sugad. Kondi, kasagaran na nga an pinakamahigugmaon nga paagi amo an pagdaraon ha tawo nga nakasala. Bangin diri gud sugad hito an nahitabo. O bangin an problema gindudumara na han mga tigurang. Kalmado nga ipakiistorya ito nga butang hiton nga tawo. Kon nagpapabilin pa gihapon nga kombinsido ka nga mayada nabuhat nga usa ka seryoso nga butang, dasiga hiya nga dumaop ha mga tigurang basi maghangyo hin bulig, ngan isaysay an kinaadman ha pagbuhat han sugad. Ayaw isumat ha iba an mahitungod hiton nga butang, tungod kay ito magigin paglibak.
Kon iton nga tawo waray magsumat ha mga tigurang ha igo nga peryodo han panahon, sadang ka na magsumat ha mga tigurang. Usa o duha nga mga tigurang an makikiistorya ha akusado. Kinahanglan nga an mga tigurang “magsaliksik ngan mag-usisa gud hin maopay ngan mamiling hin impormasyon” basi masiguro kon nabuhat niya an sayop. Kon nabuhat, dudumarahon nira an problema uyon ha Kasuratanhon nga mga giya.—Deuteronomio 13:12-14.
Duha nga testigo an ginkikinahanglan basi maipahamtang an sumbong mahitungod ha nakasala. (Juan 8:17; Hebreo 10:28) Kon an tawo nagninigar ngan an iyo pamatuod usa gud la, iton nga problema ipasa na la kan Jehova.
^ ***w12 1/15 p. 19 Mahibaro hin Leksyon ha ‘Dagway han Kamatuoran’***
11 An iba nga halad nga gin-unabi ha Mosaiko nga Balaud amo an “mga halad ha pakigdait.” Nagpapasabot ito hin pakigmurayaw kan Jehova. An naghahalad ngan an iya pamilya mangangaon han karne han hayop nga iginhalad, bangin ha usa han karaonan nga mga kwarto ha templo. An saserdote nga naghalad may-ada bahín hito nga karne, sugad man an iba nga saserdote nga nag-aalagad ha templo. (Leb. 3:1; 7:31-33) An magsiringba naghahalad hito tungod kay karuyag niya nga magkaada maopay nga relasyon ha Dios. Sugad ito hin an naghahalad, an iya pamilya, an mga saserdote, ngan hi Jehova tarampo nga nangangaon nga malipayon ngan mamurayawon.
12 May-ada ba pribilehiyo nga mas labaw pa kay han simboliko nga pag-imbitar kan Jehova ha sugad nga pangaon ngan han iya pagkarawat hito nga imbitasyon? Sigurado nga karuyag gud han nag-imbitar nga ihatag an iya pinakamaopay ha sugad kadungganon nga bisita. An “mga halad ha pakigdait” bahin han dagway han kamatuoran nga aada ha Mosaiko nga Balaud, ngan iginpapakita hito nga pinaagi han mas labaw nga halad ni Jesus, mahimo na magkaada duok ngan mamurayawon nga relasyon ha Maglalarang an ngatanan nga naghihingyap hito. Yana, mahimo kita magin sangkay ni Jehova kon kinaburut-on nga iginhahalad o ginagamit naton an aton panag-iya ngan kusog ha pag-alagad ha iya.
^ ***w04 5/15 p. 22 Importante nga mga Punto Tikang ha Libro nga Lebitiko***
nga dugos matin-aw nga amo an duga han mga prutas. Tungod kay mahimo ito mag-aslom, diri ito kinakarawat sugad nga halad ha altar.
2:13—Kay ano nga kinahanglan asinan “an tagsa nga halad”? Waray ini buhata ha pagparasa han mga halad. Ha bug-os nga kalibotan, ginagamit an asin sugad nga preserbatibo. Posible nga iginsasalakot ito ha mga halad tungod kay nagrirepresentar ito hin kagawasan tikang ha kadunot ngan kadaot.
Mga Leksyon Para ha Aton:
3:17. Tungod kay an tambok ginhunahuna sugad nga an gimaopayi nga bahin, an balaud nga nagdiri ha pagkaon hito matin-aw nga nagpasilsil ha mga Israelita nga hi Jehova an tag-iya han gimaopayi nga bahin. (Genesis 45:18) Nagpapahinumdom ini ha aton nga sadang naton ihatag an aton gimaopayi hinduro ngadto kan Jehova.—Proberbios 3:9, 10; Kolosas 3:23, 24.
7:26, 27. An mga Israelita kinahanglan diri kumaon hin dugo. Ha panhunahuna han Dios, an dugo nagrirepresentar han kinabuhi. “An kinabuhi han unod aada ha dugo,” siring han Lebitiko 17:11. An paglikay ha dugo igin-oobligar pa gihapon ha totoo nga mga magsiringba yana.—Buhat 15:28, 29.
IGINTAGANA AN BARAAN NGA MGA SASERDOTE
(Lebitiko 8:1–10:20)
Hin-o an gintagan han responsabilidad nga panginanoon an mga buruhaton may kalabotan ha mga halad? An mga saserdote. Sugad han iginsugo han Dios, nagdumara hi Moises hin seremonya ha pagbutang ha katungdanan para kan Aaron, an hitaas nga saserdote, ngan para ha iya upat nga anak nga kalalakin-an, nga magigin kabulig nga mga saserdote. Matin-aw nga an seremonya inabot hin pito ka adlaw, ngan nagtikang gumios an mga saserdote katapos hito.
Nabaton nga Kasuratanhon nga mga Pakiana:
9:9—Ano an makatirigamnan mahitungod han pagbubo hin dugo ha ubos han halaran ngan han pagbutang hito ha magkalainlain nga mga butang? Iginpakita hini nga ginkarawat ni Jehova an dugo para ha pagbayad han sala. An bug-os nga kahikayan han pagbayad han sala iginbasar ha dugo. “Sumala ha Kasugoanan,” nagsurat hi apostol Pablo, “an ngatanan nga bagay ginlinisan hin dugo, ngan kon waray igin-ula nga dugo waray pagpasaylo.”—Hebreo 9:22.
10:1, 2—Ano an bangin nahiupod ha sala han mga anak nga kalalakin-an ni Aaron nga hira Nadab ngan Abihu? Waray pag-iha katapos nga ginios hin diri angayan hira Nadab ngan Abihu ha ira mga obligasyon sugad nga mga saserdote, gindid-an ni Jehova an mga saserdote ha pag-inom hin alaksiw o nakakahubog nga irinmon samtang nag-aalagad ha tabernakulo. (Lebitiko 10:9) Nagpapasabot ini nga an duha nga anak ni Aaron posible nga nakainom hin de-alkohol nga irinmon ha okasyon nga ginhisgotan dinhi. Kondi, an tinuod nga hinungdan han ira kamatay amo an ira paghalad hin “lain nga kalayo, nga waray [ni Jehova] igsugo ha ira.”
Mga Leksyon Para ha Aton:
10:1, 2. An responsable nga mga surugoon ni Jehova yana kinahanglan sumunod ha mga iginpapatuman han Dios. Dugang pa, kinahanglan nga diri hira magparagbuot samtang gintutuman nira an ira mga responsabilidad.
10:9. Diri naton sadang buhaton an hatag-han-Dios nga mga obligasyon kon hubog kita tungod han de-alkohol nga mga irinmon.
AN PAGSINGBA HA DIOS NAGKIKINAHANGLAN HIN KALIMPYO
(Lebitiko 11:1–15:33)
An mga regulasyon ha pagkaon may kalabotan ha malimpyo ngan mahugaw nga mga hayop nagin
^ ***w04 5/15 p. 23 Importante nga mga Punto Tikang ha Libro nga Lebitiko***
mapulsanon ha mga Israelita ha duha nga paagi. Ini nga mga regulasyon nagpanalipod ha ira nga diri maapektohan han nakakadaot nga mga kagaw ngan nagparig-on han ulang butnga ha ira ngan ha katawohan ha nakapalibot nga mga nasud. An iba pa nga mga regulasyon naghisgot mahitungod han kahugaw tungod han pagkapot hin patay nga mga lawas, han pagputli han kababayin-an katapos manganak, han mga pamaagi may kalabotan han sanla, ngan han kahugaw tungod han ginawas ha lalaki ngan babaye durante han pakighilawas. Kinahanglan panginanoon han mga saserdote an mga butang nga may kalabotan ha mga indibiduwal nga nagin mahugaw.
Nabaton nga Kasuratanhon nga mga Pakiana:
12:2, 5—Kay ano nga an panganak ‘nakahugaw’ ha babaye? An mga sangkap ha panganak ginhimo basi ipasa an hingpit nga kinabuhi han tawo. Kondi, tungod han napanunod nga mga epekto han sala, naipasa ha mga anak an diri-hingpit ngan makasasala nga kinabuhi. An temporaryo nga mga peryodo han ‘kahugaw’ may kalabotan ha panganak, ngan an iba pa nga mga butang, sugad han regla ngan paggawas han semilya, nagpahinumdom ha mga Israelita hinin napanunod nga pagkamakasasala. (Lebitiko 15:16-24; Salmo 51:5; Roma 5:12) An ginkinahanglan nga mga regulasyon ha pagputli mabulig ha mga Israelita nga hisabtan an panginahanglan hin halad lukat basi matabonan an pagkamakasasala han katawohan ngan maibalik an kahingpitan han tawo. Hito nga paagi an Balaud nagin an ira ‘magturutdo ha pagdara ngadto kan Kristo.’—Galasia 3:24.
15:16-18—Ano an ‘paggawas han binhi’ nga gin-unabi dinhi hini nga mga bersikulo? Matin-aw nga nagtutudlok ini ha paggawas han semilya ha gab-i sugad man ha seksuwal nga relasyon han mag-asawa.
Mga Leksyon Para ha Aton:
11:45. Baraan hi Jehova nga Dios ngan nag-oobligar hiya nga adton sagrado nga nag-aalagad ha iya sadang magin baraan. Kinahanglan magkinabuhi hira ha baraan nga paagi ngan magpabilin nga limpyo ha pisikal ngan espirituwal.—2 Korinto 7:1; 1 Pedro 1:15, 16.
12:8. Gintugotan ni Jehova an mga pobre nga maghalad hin mga tamsi imbes han mas mahal nga karnero. Matinagaron hiya ha mga pobre.
KINAHANGLAN IPADAYON AN PAGKABARAAN
(Lebitiko 16:1–27:34)
An pinakaimportante nga mga halad para ha mga sala iginhalad ha tinuig nga Adlaw han Pagbayad han Sala. Usa nga baka an iginhalad para ha mga saserdote ngan ha tribo ni Lebi. Usa nga kanding an iginhalad para ha diri-saserdote nga mga tribo han Israel. Usa pa nga kanding an buhi nga ginbuhian ngadto ha kamingawan katapos igpahayag ngada hito an mga sala han katawohan. An duha nga kanding ginhunahuna sugad nga usa nga halad para ha sala. Ini ngatanan nagtudlok ha kamatuoran nga ihahalad hi Jesu-Kristo ngan iya liwat dadad-on tipahirayo an mga sala.
An mga regulasyon mahitungod ha pagkaon hin karne ngan mahitungod ha iba pa nga mga butang nagpapabug-at ha aton han panginahanglan nga magin baraan kon nasingba kita kan Jehova. Angayan gud nga kinahanglan tipigan
^ ***sn karantahon 52 Bantayi an Imo Kasingkasing***
Karantahon 52
Bantayi an Imo Kasingkasing
(Proberbios 4:23)
1. Kasingkasing mo bantayi
Basi ka mabuhi.
Nababasa ito han Dios,
Salit sala likyi.
Usahay kon desperado,
Nagpapahirayo.
Gamita an hunahuna;
Tumana an sugo.
2. Kasingkasing mo andama
Ha pagbiling ha Dios.
Pirme gud hiya dayawa,
Sarigi hin bug-os.
Katutdoan ni Jehova,
Sadang naton sundon.
Salit magin maunungon
Ngan hiya lipayon.
3. Kasingkasing panalipdi;
An tinuod tagda.
Karawta an Pulong han Dios
Bas’ maparig-on ka.
Hinigugma ni Jehova,
Mga maunungon.
Ha bug-os nga kasingkasing,
Hiya an singbahon.
(Kitaa liwat an Sal. 34:1; Fil. 4:8; 1 Ped. 3:4.)
^ ***re p. 66-73 Palit hin Bulawan nga Ginpaputli han Kalayo***
AN Laodisea an ultimo han pito nga kongregasyon nga nakakarawat hin mensahe tikang ha binanhaw nga hi Jesus. Ngan makapainteres gud, makapaaghat an impormasyon hito!
2 Yana, hiaagian mo an mga guba han Laodisea hirani ha Denizli, mga 90 kilometro ha sur-este han Alasehir. Han siyahan nga siglo, an Laodisea mainuswagon nga syudad. Tungod kay nahimumutang ha ginsasang-an han daku nga kalsada, importante ito nga sentro han mga bangko ngan komersyo. An pagbaligya hin kilalá nga tambal ha mata nakadugang han bahandi hito, ngan bantogan liwat ito tungod han de-kalidad nga mga bado nga hinimo didto tikang ha pino nga itom nga lana. An kakulang hin tubig, nga daku nga problema han syudad, nalamposan pinaagi han pagpaawas hin tubig tipaubos tikang ha hirayoay nga mapaso nga burabod. Salit malanhod na an tubig pag-abot ha syudad.
3 An Laodisea hirani ha Kolosas. Han nagsurat hi apostol Pablo ha mga taga-Kolosas, iya gin-unabi an usa nga surat nga iya iginpadara ha mga taga-Laodisea. (Kolosas 4:15, 16) Diri kita maaram kon ano an iginsurat didto ni Pablo, kondi an mensahe yana ni Jesus ha mga taga-Laodisea nagpapakita nga nagin makasurubo na an ira kahimtang ha espirituwal. Kondi sugad ha mga nauna, gin-unabi anay ni Jesus an iya mga kredensyal, nasiring: “Suratan mo an anghel han singbahan [“kongregasyon,” NW] ha Laodisea: An Amen, an matinumanon ngan matuod nga testigo, an tinikangan han mga binuhat han Dios, nagsisiring hini nga mga butang.”—Pahayag 3:14.
4 Kay ano nga gintawag ni Jesus an iya kalugaringon nga “an Amen”? Nakakadugang ini hin hudisyal nga pwersa ha iya mensahe. An “Amen” amo an literal nga hubad han Hebreo nga pulong nga nangangahulogan “sigurado,” “matuman unta,” ngan ginagamit ha kataposan han mga pag-ampo ha pagparig-on han mga pagbati nga iginpahayag dida hito. (1 Korinto 14:16) Hi Jesus “an Amen” tungod kay an iya putli nga integridad ngan halad nga kamatayon nagpamatuod ngan naggarantiya han katumanan han ngatanan nga birilhon nga saad ni Jehova. (2 Korinto 1:20) Tikang hito nga panahon, an ngatanan nga pag-ampo husto nga iginpapadangat kan Jehova pinaagi kan Jesus.—Juan 15:16; 16:23, 24.
5 Hi Jesus liwat “an matinumanon ngan matuod nga testigo.” Ha tagna agsob nga iginkakaw-ing ha iya an pagkamatinumanon, kamatuoran, ngan katadongan, kay masasarigan gud hiya sugad nga surugoon ni Jehova nga Dios. (Salmo 45:4; Isaias 11:4, 5; Pahayag 1:5; 19:11) Hiya an pinakabantogan nga Testigo ni Jehova. Ha pagkamatuod, sugad nga “an tinikangan han mga binuhat han Dios,” iginpahayag ni Jesus an himaya han Dios tikang gud ha tinikangan. (Proberbios 8:22-30) Sugad nga tawo dinhi ha tuna, nagtestigo hiya han kamatuoran. (Juan 18:36, 37; 1 Timoteo 6:13) Katapos han iya pagkabanhaw, iginsaad niya an baraan nga espiritu ha iya mga disipulo ngan ginsidngan hira: “Kamo mga matitestigo ko ha Jerusalem, ngan ha bug-os nga Judea, ngan ha Samaria, ngan ngadto ha sidsid gud han kalibotan.” Tikang han Pentekostes 33 K.P. padayon, giniyahan ni Jesus inin dinihogan nga mga Kristiano ha pagsangyaw han maopay nga sumat “ha ngatanan nga mga binuhat ha ilarom han langit.” (Buhat 1:6-8; Kolosas 1:23) Oo, takos hi Jesus tawagon nga an matinumanon ngan matuod nga testigo. An mga dinihogan ha Laodisea magpapahimulos ha pagpamati ha iya mga pulong.
6 Ano an mensahe ni Jesus ha mga taga-Laodisea? Waray hiya maghatag hin kumendasyon. Prangka nga nagsiring hiya ha ira: “Maaram ako han imo mga buhat, nga ikaw diri mataghom ngan diri man mapaso: Buot ko unta nga mataghom ka o mapaso. Busa kay makalabanhod ka, ngan diri mapaso ngan diri mataghom, itutupra ko ikaw ha akon baba.” (Pahayag 3:15, 16) Ano an magigin reaksyon mo ha sugad nga mensahe tikang ha Ginoo nga hi Jesu-Kristo? Diri ka ba magmamata ngan mag-uusisa han imo kalugaringon? Kinahanglan pagiuson na hito nga mga taga-Laodisea an ira kalugaringon, tungod kay nagin hubya na hira ha espirituwal, matin-aw nga nagbabalewaray hinduro. (Itanding an 2 Korinto 6:1.) Hi Jesus, nga sadang unta nira subaron sugad nga mga Kristiano, pirme nagpapakita hin mapaso nga kadasig para kan Jehova ngan ha pag-alagad ha iya. (Juan 2:17) Dugang pa, naobserbahan han mag-aghop nga pirme hiya mapinairon ngan malumo, nakakarepresko sugad hin usa ka baso han matugnaw nga tubig ha sobra kapaso nga adlaw. (Mateo 11:28, 29) Kondi an mga Kristiano ha Laodisea diri mapaso, diri man matugnaw. Pariho han tubig nga naawas ngada ha ira syudad, nagin malanhod na hira. Posible gud hira isalikway ni Jesus, ‘itupra tikang ha iya baba’! Hinaot madasigon nga mangalimbasog kita pirme ha paghatag hin espirituwal nga karepresko ha iba, sugad han ginbuhat ni Jesus.—Mateo 9:35-38.
“Nasiring Ka, nga Ako Manggaranon”
7 Ano gud ba an hinungdan han problema han mga taga-Laodisea? Makakakuha kita hin maopay nga ideya tikang ha sunod nga mga pulong ni Jesus: “Kay nasiring ka, nga ako manggaranon, ngan damu an akon bahandi, ngan waray ko na kinahanglan hin bisan ano; ngan diri ka maaram nga ikaw an mahangol ngan makalolooy ngan kablasanon, ngan buta ngan hubo.” (Pahayag 3:17; itanding an Lukas 12:16-21.) Tungod kay naukoy ha riko nga syudad, may kompyansa gud hira tungod han ira bahandi. Posible nga an ira pagkinabuhi naapektohan han estadyum, mga teatro, ngan mga himnasyum, salit hira nagin “mahigugmaon ha kalipayan labi kay ha paghigugma ha Dios.” (2 Timoteo 3:4) Kondi an riko ha materyal nga mga taga-Laodisea kablas ha espirituwal. Gutiay la, kon may-ada man, an ira ‘natirok nga mga bahandi ha langit.’ (Mateo 6:19-21) Waray nira tipigi nga simple an ira mata, nga inuuna ha ira kinabuhi an Ginhadian han Dios. Aada gud hira ha kasisidman, buta, nga waray espirituwal nga panlantaw. (Mateo 6:22, 23, 33) Gawas pa, bisan kon bangin mag-opay nga bado an napapalit han ira materyal nga karikohan, ha paniplatan ni Jesus hubo hira. Waray hira espirituwal nga mga bado nga magpapakilala ha ira sugad nga mga Kristiano.—Itanding an Pahayag 16:15.
8 Nakakaalarma gud ito nga kahimtang! Kondi diri ba sugad hito nga kahimtang an agsob nga nakikita naton yana? Ano an hinungdan? Ito an pagsarig ha kalugaringon nga nagtitikang ha pagsarig ha materyal nga mga panag-iya ngan abilidad han tawo. Pariho ha mga magsiringba han Kakristianohan, an iba han katawohan ni Jehova naglilimbong ha ira kalugaringon, naghuhunahuna nga mapapalipay nira an Dios pinaagi han panalagsa la nga pagtambong ha mga katirok. Nagkikinabuhi hira sugad nga salingkapaw la nga “mga magburuhat han pulong.” (Jakobo 1:22) Bisan pa han pauroutro nga pahamangno han Juan nga klase, ginhihingyap gud nira an mga bado nga uso, awto, ngan balay, ngan an kinabuhi nga nakasentro ha pagpahalibway ngan kalipayan. (1 Timoteo 6:9, 10; 1 Juan 2:15-17) Ini ngatanan nagriresulta ha pagluya han ira espirituwal nga pagsabot. (Hebreo 5:11, 12) Imbes nga magin maluya ngan malanhod, kinahanglan palagahon nira utro “an kalayo han espiritu” ngan ipakita an nakakarepresko nga kaikag ha ‘pagwali han pulong.’—1 Tesalonika 5:19, NW; 2 Timoteo 4:2, 5.
9 Paonan-o gintagad ni Jesus an malanhod nga mga Kristiano? Sadang nira masantop an iya prangka nga ginsiring: “Diri ka maaram nga ikaw an mahangol ngan makalolooy ngan kablasanon, ngan buta ngan hubo.” Nagbanhod na gud an ira konsensya salit diri na ngani nira nasasantop an ira makasurubo hinduro nga kahimtang. (Itanding an Proberbios 16:2; 21:2.) Inin seryoso nga kahimtang ha kongregasyon diri sadang pabay-an la. Pinaagi han pagpakita hin maopay nga susbaranan han kadasig ngan pinaagi han mahigugmaon nga pagmangno, an mga tigurang ngan an iba pa nga itinoka nira mahimo makaaghat hinin nagpapatlaag nga mga “karnero” nga ipahiuli an ira kalipay hadto ha bug-os-kasingkasing nga pag-alagad.—Lukas 15:3-7.
Sagdon Basi Magin ‘Manggaranon’
10 May-ada ba solusyon ha makasurubo nga kahimtang ha Laodisea? Oo, kon susundon hito nga mga Kristiano an sagdon ni Jesus: “Ginsasagdonan ko ikaw nga pumalit ka tikang ha akon hin bulawan nga ginputli han kalayo, basi nga mamanggaranon ka.” (Pahayag 3:18a) An totoo nga Kristiano nga “bulawan,” nga ginpaputli han kalayo ngan ginkuhaan han ngatanan nga hugaw, maghihimo ha ira nga “manggaranon ha Dios.” (Lukas 12:21) Diin hira makakapalit han sugad nga bulawan? Diri ha lokal nga mga nagdudumara hin bangko kondi kan Jesus! Hi apostol Pablo nagsaysay kon ano ito nga bulawan han ginsidngan niya hi Timoteo nga sugoon an riko nga mga Kristiano nga ‘magbuhat hin maopay, mamanggaranon ha mag-opay nga mga buhat, maandam ha panhatag, nga nagtitirok ha ira kalugaringon hin maopay nga patukoranan para ha tidaraon.’ Pinaagi la han ira pangalimbasog hin sugad hini, ‘madadakop nira an kinabuhi nga totoo.’ (1 Timoteo 6:17-19) Ginsunod la unta han riko ha materyal nga mga taga-Laodisea an sagdon ni Pablo ngan nagin manggaranon hira ha espirituwal.—Kitaa liwat an Proberbios 3:13-18.
11 May-ada ba mga ehemplo yana hadton napalit hin “bulawan nga ginputli han kalayo”? Oo, may-ada! Bisan samtang tiarabot an adlaw han Ginoo, usa ka gutiay nga grupo han mga estudyante han Biblia an nakasantop han pagin buwa han damu nga Babiloniko nga katutdoan han Kakristianohan, sugad han Trinidad, imortalidad han kalag, pagpasakit ha naglalaga nga impyerno, pagbunyag ha minasus-an, ngan pagsingba ha mga imahen (upod na an krus ngan mga imahen ni Maria). Ha pagsuporta ha kamatuoran han Biblia, iginpasamwak hini nga mga Kristiano an Ginhadian ni Jehova sugad nga an amo la nga paglaom han katawohan ngan an halad lukat ni Jesus sugad nga an basihan para ha kaluwasan. Haros 40 ka tuig pa nga abanse, ira na ginsiring nga an 1914 amo an tuig nga gintigamnan ha tagna han Biblia sugad nga an kataposan han mga panahon han mga Hentil, nga may kaupod nga makatirigamnan nga mga hitabo dinhi ha tuna.—Pahayag 1:10.
12 An nanguna hinin nakasantop nga mga Kristiano amo hi Charles Taze Russell nga nag-organisa hin klase ha pag-aram ha Biblia ha Allegheny (bahin na yana han Pittsburgh), Pennsylvania, E.U.A., temprano han dekada han 1870. Han magtikang hiya pamiling han kamatuoran, kasosyo hiya han iya tatay ngan magigin milyonaryo na. Kondi iya iginbaligya an iya mga tindahan ngan gin-gamit an iya bahandi ha pagbulig ha pagtagana hin pundo para ha pagpasamwak han Ginhadian han Dios ha bug-os nga tuna. Han 1884 hi Russell an nagin siyahan nga presidente han korporasyon nga kilala yana sugad nga Watch Tower Bible and Tract Society of Pennsylvania. Han 1916 namatay hiya ha tren hirani ha Pampa, Texas, han tipakadto hiya ha New York, tungod ha kakapoy ha iya ultimo nga biyahe ha pagsangyaw ha weste han Estados Unidos. Nagpakita hiya hin maopay hinduro nga susbaranan han pagtirok hin espirituwal nga bahandi ha langit, nga ginsusubad yana han ginatos ka yukot nga nagsasakripisyo ha kalugaringon nga mga payunir.—Hebreo 13:7; Lukas 12:33, 34; itanding an 1 Korinto 9:16; 11:1.
Paghirog hin Espirituwal nga Tambal ha Mata
13 Hi Jesus seryoso nga nagsagdon liwat ha mga taga-Laodisea: “Pumalit ka . . . [hin] mga busag nga panapton, basi nga magpanapton ka ha imo ngahaw, basi nga an kamakaaalo han imo kahubo diri mahipahayag; ngan tambal nga ighihirog ha imo mga mata, basi nga makakita ka.” (Pahayag 3:18b) Sadang mamiling hira hin tambal ha ira espirituwal nga kabuta pinaagi han pagpalit hin tambal ha mata, diri an klase nga tikang ha lokal nga mga tambalan, kondi an klase nga hi Jesus la an makakahatag. Mabulig ini ha ira nga magkaada espirituwal nga pagsabot, binubuligan hira nga maglakat ha ‘agianan han magtadong’ nga an ira magtin-aw nga mga mata nakasentro ha pagbuhat han kaburut-on han Dios. (Proberbios 4:18, 25-27) Hito nga paagi, maisusul-ot nira, diri an marahalon nga itom nga de-lana nga mga bado nga hinimo ha Laodisea, kondi an mag-opay nga “busag nga panapton” nga nagpapahayag han ira dungganon nga pangirilal-an sugad nga sumurunod ni Jesu-Kristo.—Itanding an 1 Timoteo 2:9, 10; 1 Pedro 3:3-5.
14 May-ada ba yana espirituwal nga tambal ha mata? May-ada gud! Han 1879 hi Pastor Russell, sugad han mahigugmaon nga pagtawag ha iya, nagtikang pagpublikar han magasin nga kilala ha bug-os nga kalibotan yana sugad nga An Barantayan Nagsasamwak han Ginhadian ni Jehova, basi depensahan an kamatuoran. Ha ikaduha nga gowa hito, hiya nagpahayag: “Natoo kami nga hi JEHOVA an parabulig [hini nga magasin], ngan samtang ini an kahimtang diri gud ini makikilimos o maghahangyo ha mga tawo para han suporta. Kon Hiya nga nasiring: ‘Akon an ngatanan nga bulawan ngan salapi han kabukiran,’ mapakyas ha pagtagana han kinahanglanon nga mga pundo, sasabuton namon ito nga panahon na ha pag-undang han pagpublikar.” An iba nga ebanghelisador ha telebisyon nakatirok na hin damu hinduro nga karikohan ngan waray kaawod (ngan usahay imoral) nga nagkikinabuhi ha kahimyang. (Pahayag 18:3) Ha kabaliktaran, ginagamit han mga Estudyante han Biblia, nga kilala yana sugad nga mga Saksi ni Jehova, an ngatanan han nakakarawat nga boluntaryo nga kontribusyon ha pag-organisa ngan pagpauswag han bug-os-kalibotan nga pagsangyaw han tiarabot nga Ginhadian ni Jehova. Tubtob yana ginigiyahan han Juan nga klase an pagpublikar han An Barantayan ngan Awake! nga mga magasin nga han tuig 2006 sobra 59 milyon na an gintarampo nga sirkulasyon. An Barantayan mababasa ha sobra usa ka gatos nga yinaknan. Ito an opisyal nga barasahon han kongregasyon han sobra unom ka milyon nga Kristiano nga nagamit han sugad nga espirituwal nga tambal ha mata basi makita nira an palso nga relihiyon ngan an pagkaapurado han pagsangyaw han maopay nga sumat ha ngatanan nga nasud.—Markos 13:10.
Pagpahimulos han Pagsaway Ngan Disiplina
15 Balikon naton an mga taga-Laodisea. Ano an ira magigin reaksyon ha mapwersa nga sagdon ni Jesus? Sadang ba hira masubo ngan maghunahuna nga nadiri na hi Jesus ha ira sugad nga iya mga sumurunod? Diri, diri gud ito an kahimtang. An mensahe padayon nga nasiring: “Ginsasaway ngan ginsisirotan ko an ngatanan nga akon ginhihigugma: busa magkasindak [“magin madasigon,” NW], ngan magbasol kamo.” (Pahayag 3:19) Pariho ha disiplina tikang kan Jehova, an disiplina ni Jesus usa nga tigaman han iya gugma. (Hebreo 12:4-7) Sadang pahimulosan han kongregasyon ha Laodisea an iya mahigugmaon nga pagtagad ngan iaplikar an iya sagdon. Kinahanglan magbasol hira, kinikilala nga an ira pagkamalanhod katugbang na hin pakasala. (Hebreo 3:12, 13; Jakobo 4:17) Sadang talikdan han ira mga tigurang an materyalistiko nga mga paagi ngan “palagahon sugad hin kalayo” an regalo ha ira han Dios. Samtang nagkakaada epekto an espirituwal nga tambal ha mata, hinaot an ngatanan dida ha kongregasyon marepreskohan ha paagi nga sugad hin pag-inom hin matugnaw nga tubig tikang ha burabod.—2 Timoteo 1:6, NW; Proberbios 3:5-8; Lukas 21:34.
16 Kumusta man kita yana? Padayon nga ‘ginhihigugma ni Jesus an iya [mga gintatag-iya] dinhi ha kalibotan.’ Ini an iya bubuhaton ha “ngatanan nga mga adlaw tubtob ha kataposan han kalibotan.” (Juan 13:1; Mateo 28:20) An iya gugma ngan pagtagad ipinapakita pinaagi han moderno nga Juan nga klase ngan han mga bitoon, o mga tigurang, ha Kristiano nga kongregasyon. (Pahayag 1:20) Hinin makuri hinduro nga mga panahon, an mga tigurang interesado gud ha pagbulig ha aton ngatanan, lagas man o bata, nga magpabilin ha sulod han teokratiko nga toril, naglilikay han pag-independente, materyalistiko nga kahakog, ngan imoral nga kalaw-ayan han kalibotan. Kon usahay nakarawat kita hin mapwersa nga sagdon o disiplina, hinumdumi nga “an mga pagsaway han pagtutdo [“disiplina,” NW] amo an dalan ha kinabuhi.” (Proberbios 6:23) Kita ngatanan diri-hingpit ngan sadang magin madasigon ha pagbasol kon kinahanglanon basi matadong kita ngan magpabilin ha gugma han Dios.—2 Korinto 13:11.
17 Kinahanglan diri naton tugotan nga magin malanhod kita tungod han materyalismo, karikohan, o kapobrehan. An karikohan makakabulig ha pag-abri hin bag-o nga mga higayon ha pag-alagad, kondi mahimo liwat ito magin peligroso. (Mateo 19:24) Bangin maghunahuna an riko nga diri na kinahanglan nga magin madasigon hiya ha pagsangyaw sugad han iba, basta ha panapanahon nahatag hiya hin daku nga donasyon. O bangin maghunahuna hiya nga takos hiya hatagan hin mga pabor tungod kay riko hiya. Dugang pa, damu an kalipayan ngan kaliawan nga abrido ha riko nga tawo nga diri maaakos han iba. Kondi ito nga mga pagpahayahay nakakaubos hin panahon ngan bangin magpahirayo ha usa nga diri-maikmat tikang ha Kristiano nga ministeryo, salit nagigin malanhod ito nga diri-maaramon. Hinaot likyan naton an ngatanan han sugad nga mga lit-ag ngan magpadayon ha mauyatom nga ‘pagbuhat ngan pagtinguha’ hin bug-os kasingkasing, nga an tumong amo an kinabuhi nga waray kataposan.—1 Timoteo 4:8-10; 6:9-12.
‘Pagpangiklop’
18 Hi Jesus nagpadayon ha pagsiring: “Kitaa! Ako natindog ha purtahan ngan natuktok. Kon may-ada mamati ha akon tingog ngan mag-abri han purtahan, masulod ako ha iya balay ngan mangingiklop upod niya ngan hiya kasaro ko.” (Pahayag 3:20, “NW”) Kon kakarawaton la unta hi Jesus han mga Kristiano ha Laodisea ngada ha ira kongregasyon, iya bubuligan hira nga malamposan an ira pagkamalanhod!—Mateo 18:20.
19 An pag-unabi ni Jesus han pangiklop sigurado nga nagpahinumdom ha mga taga-Laodisea han mga higayon han sinaro hiya upod han iya mga disipulo. (Juan 12:1-8) An sugad nga mga okasyon naghatag pirme hin espirituwal nga mga bendisyon ha mga presente. Sugad man, may-ada makatirigamnan nga mga okasyon katapos han pagkabanhaw ni Jesus han kasaro niya ha pangaon an iya mga disipulo, nga nagparig-on gud ha ira. (Lukas 24:28-32; Juan 21:9-19) Salit, an iya saad nga makadto ha kongregasyon ha Laodisea ngan mangingiklop upod nira usa nga saad ha pagdara ha ira hin damu nga espirituwal nga kaopayan kon kakarawaton la nira hiya.
20 An mahigugmaon nga sagdon ni Jesus ha mga taga-Laodisea may-ada daku gud nga kahulogan para ha nahibibilin pa nga mga dinihogan yana. An iba ha ira nahinunumdom nga han nagtikang an adlaw han Ginoo, an mga relihiyonista han Kakristianohan malanhod na hinduro. Imbes nga karawaton an pagbalik han aton Ginoo han 1914, an mga klero hito nahidabi ha pamatay ha Girra ha Kalibotan I, diin 24 han 28 nga nag-aaraway nga nasud an nag-aangkon nga Kristiano. Duro an ira pagin salaan ha dugo! Durante han Girra ha Kalibotan II, nga kadak-an liwat han nakig-away nagtikang ha Kakristianohan, nadugangan utro an mga sala han palso nga relihiyon ngan ‘inabot na ngadto ha langit.’ (Pahayag 18:5) Dugang pa, tinalikdan han mga klero an tiarabot nga Ginhadian ni Jehova pinaagi ha pagsuporta ha Liga han mga Nasud, ha Nagkakaurosa nga mga Nasud, ngan ha nasyonalistiko, rebolusyonaryo nga mga organisasyon, nga waray usa hito an makakasulbad ha mga problema han katawohan. Maiha na nga iginsalikway ni Jesus an mga klero, makabungkag nga ginhukman hira ngan iginlabog hira, sugad la nga iginlalabog han parapangisda an diri maopay nga isda nga nadadakop ha iya pukot. An makalolooy nga kahimtang han mga iglesia han Kakristianohan yana nagpapamatuod hito nga paghukom ha ira. Magin pahamangno unta ha aton an kataposan nga mahitatabo ha ira!—Mateo 13:47-50.
21 Bisan ha sulod han totoo nga kongregasyon, may-ada malanhod nga mga indibiduwal nga pariho hin irinmon nga diri nakakapakusog ha kapaso, diri liwat nakakarepresko ha katugnaw. Kondi hi Jesus mapaso pa gihapon nga nahigugma ha iya kongregasyon. May panahon hiya ha mga Kristiano nga makinarawaton, ngan damu an nag-abiabi ha iya, nga baga hin ha pangiklop. Sugad nga resulta, tikang han 1919 padayon, nasabtan nira an kahulogan han mga tagna ha Biblia. Nagpapahimulos hira hin peryodo han daku nga kahayag.—Salmo 97:11; 2 Pedro 1:19.
22 Han nagyayakan hi Jesus ha mga taga-Laodisea, bangin nahunahuna liwat niya an usa pa nga pangiklop. Ha urhi ha Pahayag aton mababasa: “Bulahan [“Malipayon,” NW] an mga pinanapit ngadto ha panagtawo hin pagkasal han Kordero.” Engrande ini nga bangkete han kadaogan ha pagdayaw kan Jehova katapos niya ipadapat an paghukom ha palso nga relihiyon—usa nga bangkete nga gin-aarangbitan ni Kristo ngan han iya nakompleto na nga maarasawa nga 144,000 ha langit. (Pahayag 19:1-9) An makinarawaton nga mga membro han kadaan nga kongregasyon ha Laodisea—oo, ngan an magtinumanon nga kabugtoan ni Kristo Jesus yana, nga nasul-ot hin maglimpyo nga bado sugad nga pangirilal-an han pagin totoo nga dinihogan nga mga Kristiano—ngatanan makaon upod han ira magigin Bana hito nga panihapon. (Mateo 22:2-13) Epektibo gud ito nga pag-aghat nga magin madasigon ngan magbasol!
Usa nga Trono Para ha mga Makakadaog
23 Hi Jesus naghisgot mahitungod han dugang pa nga balos, nasiring: “An makakadaog, tutugotan ko hiya nga lumingkod upod ha akon ha lingkuranan nga hadianon, sugad nga nagdaog ako, ngan naglingkod ako upod ha akon Amay ha iya lingkuranan nga hadianon.” (Pahayag 3:21) Sugad nga katumanan han mga pulong ni David ha Salmo 110:1, 2, an nagtitipig han integridad nga hi Jesus, tungod kay iya gindaog an kalibotan, ginbanhaw han 33 K.P. ngan ginpahitaas basi lumingkod upod han iya Amay ha Iya trono ha langit. (Buhat 2:32, 33) Ha usa pa nga makatirigamnan nga tuig, han 1914, inabot hi Jesus basi lumingkod ha iya mismo Mesianiko nga trono sugad nga Hadi ngan Hukom. Matin-aw nga an paghukom nagtikang han 1918 ha nag-aangkon nga mga Kristiano. Pagkatapos, an dinihogan nga mga magdaraog nga nagkamatay antes hito nga panahon babanhawon ngan makakaupod ni Jesus ha iya Ginhadian. (1 Pedro 4:17) Iya iginsaad ini ha ira samtang gintitikangan an Memoryal han iya kamatayon, nga nasiring ha iya mga disipulo: “Ako nahatag ha iyo hin ginhadian, sugad han akon Amay nga naghatag hin ginhadian ha akon; basi kamo kumaon, ngan uminom ha lamesa ha akon ginhadian, ngan kamo lumingkod ha mga lingkuranan nga hadianon paghukom ha napulo kag duha nga katulinan han Israel.”—Lukas 22:28-30.
24 Urusahon gud ito nga toka—an lumingkod upod han nagmamando nga Hadi durante han “paglarang utro” ngan basado ha iya hingpit nga halad, makiangbit ha iya ha pagpahiuli han kalibotan han masinugtanon nga katawohan ngadto ha Edeniko nga kahingpitan! (Mateo 19:28, NW; 20:28) Sugad han iginsusumat ha aton ni Juan, adton nagdadaog ginhihimo ni Jesus nga ‘usa nga ginhadian, mga saserdote ha iya Dios ngan Amay,’ basi lumingkod ha mga trono ha palibot han mahimayaon nga langitnon nga trono mismo ni Jehova. (Pahayag 1:6; 4:4) Hinaot kita ngatanan—dinihogan man o kaapi han bag-o nga sosiedad ha tuna nga naglalaom nga makigbahin ha pagpahiuli han Paraiso—kinasingkasing nga mag-aplikar han ginsiring ni Jesus ha mga taga-Laodisea!—2 Pedro 3:13; Buhat 3:19-21.
25 Sugad han nahiuna nga mga mensahe, gintapos ini ni Jesus pinaagi han mga pulong nga nagdadasig: “An may-ada talinga, papamatia kon ano an iginsisiring han espiritu ngadto ha mga singbahan.” (Pahayag 3:22) Nagkikinabuhi na kita ha durho han panahon han kataposan. Napapalibotan kita han mga ebidensya nga an Kakristianohan matugnaw may kalabotan ha gugma. Ha kabaliktaran, sugad nga totoo nga mga Kristiano, hinaot sinsero nga gumios kita uyon ha mensahe ni Jesus ha kongregasyon ha Laodisea, oo, ha ngatanan nga pito nga mensahe han aton Ginoo ngadto ha mga kongregasyon. Mahihimo naton ini pinaagi han aktibo nga pakigbahin ha katumanan han makatirigamnan nga tagna ni Jesus para ha aton panahon: “Ngan ini nga maopay nga sumat han ginhadian igwawali ha bug-os nga kalibotan ha pagpamatuod ha ngatanan nga mga nasud; ngan niyan an kataposan maabot.”—Mateo 24:12-14.
26 Natapos na an sagdon ni Jesus ha pito nga kongregasyon. Diri na hiya magyayakan utro kan Juan ha Pahayag gawas la ha ultimo nga kapitulo; kondi makikigbahin hiya ha damu han mga bisyon, pananglitan, ha pagpadapat han mga paghukom ni Jehova. Updan naton yana an Juan nga klase ha pag-usisa han ikaduha nga makatirigamnan nga bisyon nga iginpahayag han Ginoo nga hi Jesu-Kristo.
[Footnote]
Ini nga mga lugar hin-agian han mga arkeologo ha ira mga pag-ukab ha hinmutangan han Laodisea.
[Mga Pakiana]
1, 2. Diin nahimumutang an ultimo han pito nga kongregasyon nga kinarawat hin mensahe tikang ha ginhimaya nga hi Jesus, ngan ano an pipira nga makapainteres mahitungod han syudad?
3. Paonan-o gintikangan ni Jesus an iya mensahe ha kongregasyon ha Laodisea?
4. Kay ano nga hi Jesus “an Amen”?
5. Ha ano nga paagi nga hi Jesus “an matinumanon ngan totoo nga testigo”?
6. (a) Paonan-o iginhulagway ni Jesus an espirituwal nga kahimtang han kongregasyon ha Laodisea? (b) Ano nga susbaranan ni Jesus an waray masubad han mga Kristiano ha Laodisea?
7. (a) Paonan-o ginkilala ni Jesus an gintitikangan han problema han mga Kristiano ha Laodisea? (b) Kay ano nga nagsiring hi Jesus nga an mga Kristiano ha Laodisea “buta ngan hubo”?
8. (a) Ha ano nga paagi naeksister liwat yana an kahimtang nga pariho han ha Laodisea? (b) Paonan-o ginlilimbongan han iba nga mga Kristiano an ira kalugaringon dinhi hinin hakog nga kalibotan?
9. (a) Ano nga mga pulong ni Jesus an sadang masantop han malanhod nga mga Kristiano, ngan kay ano? (b) Paonan-o mabubuligan han kongregasyon an nagpapatlaag nga mga “karnero”?
10. Ano nga “bulawan” an ginsisiring ni Jesus nga sadang paliton ha iya han mga Kristiano ha Laodisea?
11. May-ada kita ano nga mga ehemplo yana hadton napalit hin “bulawan nga ginputli han kalayo”?
12. Hin-o an usa hadton nanguna ha nakasantop nga mga Kristiano, ngan paonan-o hiya nagpakita hin susbaranan ha pagtirok hin mga bahandi ha langit?
13. (a) Paonan-o an espirituwal nga tambal ha mata magpapauswag han kahimtang han mga taga-Laodisea? (b) Ano nga klase hin mga bado an iginrekomenda ni Jesus, ngan kay ano?
14. (a) Ano nga espirituwal nga tambal ha mata an aada na tikang pa han 1879? (b) Hin-o gud an gintitikangan han pinansyal nga bulig ha mga Saksi ni Jehova? (c) Ha paggamit han mga kontribusyon, paonan-o naiiba an mga Saksi ni Jehova?
15. Kay ano nga hi Jesus naghatag hin mapwersa nga sagdon ha mga Kristiano ha Laodisea, ngan ano an sadang magin reaksyon han kongregasyon?
16. (a) Paonan-o ipinapakita yana an gugma ngan pagtagad ni Jesus? (b) Kon makakarawat kita hin mapwersa nga sagdon, ano an sadang magin reaksyon naton?
17. Paonan-o an bahandi mahimo magin peligroso ha aton ha espirituwal?
18. Ano nga higayon an iginhatag ni Jesus ha mga Kristiano ha Laodisea?
19. Ano an iginpapasabot ni Jesus han magsaad hiya nga mangingiklop hiya upod han kongregasyon ha Laodisea?
20. (a) Ha tinikangan han adlaw han Ginoo, ano an nagin resulta han pagkamalanhod han Kakristianohan? (b) Paonan-o an paghukom ni Jesus nakaapekto ha Kakristianohan?
21. Tikang han 1919 padayon, paonan-o an mga Kristiano ha totoo nga kongregasyon nagios uyon ha ginsiring ni Jesus ha mga Kristiano ha Laodisea?
22. Ano nga tidaraon nga pangiklop an bangin nahunahuna ni Jesus, ngan hin-o an makikiangbit hito?
23, 24. (a) Ano nga dugang nga balos an ginhisgotan ni Jesus? (b) Kakan-o liningkod hi Jesus ha iya Mesianiko nga trono, ngan kakan-o hiya nagtikang paghukom ha nag-aangkon nga mga Kristiano? (c) Ano an maopay hinduro nga iginsaad ni Jesus ha iya mga disipulo han gintikangan niya an Memoryal han iya kamatayon?
25. (a) Sugad han nauna nga mga mensahe, paonan-o gintapos ni Jesus an iya mensahe ha Laodisea? (b) Paonan-o sadang gumios an tagsa nga mga Kristiano yana ha ginsiring ni Jesus ha kongregasyon ha Laodisea?
26. San-o direkta nga magyayakan utro hi Jesus kan Juan, kondi ha ano hiya makikigbahin?
[Kahon ha pahina 73]
Materyalismo Kontra ha Kinaadman
Han 1956, usa nga kolumnista an nagsurat: “Ginbabanabana nga han naglabay nga siglo an ordinaryo nga tawo may-ada 72 nga karuyag, ngan 16 hito an ginhuhunahuna nga kinahanglanon. Yana, an ordinaryo nga tawo ginbabanabana nga may-ada 474 nga karuyag, ngan 94 hito an gintatagad nga kinahanglanon. Usa ka siglo na an naglabay, 200 nga butang an igintanyag han mga negosyante ha ordinaryo nga tawo—kondi yana 32,000 na nga butang an igintatanyag nga makuri pagdumirian. Gutiay la an mga kinahanglanon han tawo—kondi waray kataposan an iya mga karuyag.” Yana, an mga tawo inaatake han ideya nga an materyal nga karikohan ngan mga panag-iya amo an pinakaimportante ha kinabuhi. Tungod hito, damu an nagbabalewaray han sagdon ha Eklesiastes 7:12: “An kinaadman usa nga arayopan, bisan sugad nga an kwarta usa nga arayopan; kondi an kamahalan han hibaro amo, nga an kinaadman naghihirot han kinabuhi niya nga may-ada hini.”
[Retrato ha pahina 67]
An tubig nga naabot ha Laodisea malanhod na salit diri makaruruyag. An mga Kristiano ha Laodisea may-ada diri makaruruyag nga malanhod nga disposisyon
^ ***sn karantahon 14 Ngatanan nga Butang Ginbag-o***
Karantahon 14
Ngatanan nga Butang Ginbag-o
(Pahayag 21:1-5)
1. An pagmando han Dios nagtitikang na.
Ha trono Anak ginpalingkod na.
Ha langit h’ya nagdaog ha girra,
An hingyap han Dios matutuman na.
(Koro)
2. Kitaa an Jerusalem nga bag-o;
Nagraranggat, nobya han Kordero.
Hiyas nga presyoso an adorno,
Lamrag niya tikang ha Dios mismo.
(Koro)
3. Ini nga syudad nga nalilipayan,
Abrido pirme mga ganghaan.
Dida malakat mga katawhan;
Ipasanag iya kalamragan.
(KORO)
Rayhak! An Dios upod naton;
Hiya aanhi ha aton.
Sakit ngan luha pagwawad-on,
Pati kabido, kamatayon;
‘An ngatanan akon babag-uhon,’
Dios nagsaad ha aton.
(Kitaa liwat an Mat. 16:3; Pah. 12:7-9; 21:23-25.)
^ ***sn karantahon 123 Mga Paramangno—Regalo nga Kalalakin-an***
Karantahon 123
Mga Paramangno—Regalo nga Kalalakin-an
(Efeso 4:8)
1. Regalo tikang kan Jehova,
Mga paramangno.
Susbaranan gud naton hira,
Ngan nanginginano.
(Koro)
2. Mga paramangno napaid,
Maopay maggiya.
Ha aton kasakit, nabulig,
Ngan malumo hira.
(Koro)
3. Tikang ha Dios an sagdon nira;
Panalipod naton.
Ha pag-alagad kan Jehova
Nabulig ha aton.
(KORO)
Paramangno nga hatag han Dios
May gugma gud ha panon.
Masasarigan, maunungon;
Aton gud higugmaon.
(Kitaa liwat an Isa. 32:1, 2; Jer. 3:15; Juan 21:15-17; Buh. 20:28.)
^ ***w14 4/1 p. 16 Baton ha mga Pakiana Mahitungod ha Biblia***
BATON HA MGA PAKIANA MAHITUNGOD HA BIBLIA
Ano nga klase hin persona an Dios?
An Dios diri nakikita nga espiritu nga persona. Iya ginlarang an langit, tuna, ngan an ngatanan nga buhi nga linarang. Waray may naglarang ha iya—waray hiya tinikangan. (Salmo 90:2) Karuyag han Dios nga pamilngon hiya han mga tawo ngan hibaroan an kamatuoran mahitungod ha iya.—Basaha an Buhat 17:24-27.
An Dios usa nga persona nga mahimo naton hibaroan an ngaran. Mahibabaroan naton an pipira han iya mga kalidad pinaagi ha pagpamalandong han iya mga ginlarang. (Roma 1:20) Kondi basi mas makilala hiya, kinahanglan naton pag-adman an iya Pulong, an Biblia. Ginbubuligan kita hito nga hibaroan an iya mahigugmaon nga personalidad.—Basaha an Salmo 103:7-10.
Ano an inaabat han Dios ha kawaray-hustisya?
An aton Maglalarang, hi Jehova, nangangalas ha kawaray-hustisya. Ngan ginlarang niya an tawo uyon han iya dagway. (Deuteronomio 25:16) Ito an rason kon kay ano nga kadam-an ha aton nangangalas ha kawaray-hustisya. Diri an Dios an nagpapahinabo han kawaray-hustisya yana. Gintagan niya an tawo hin kagawasan ha pagbuot. Kondi makasurubo, sayop nga ginagamit han damu an ira kagawasan ngan nagbubuhat hin kawaray-hustisya. Nasusubo hito hi Jehova.—Basaha an Genesis 6:5, 6; Deuteronomio 32:4, 5.
Hinigugma ni Jehova an hustisya, ngan diri niya tutugotan nga magpadayon an kawaray-hustisya. (Salmo 37:28, 29) An Biblia nagsasaad nga tatapuson ito han Dios.—Basaha an 2 Pedro 3:7-9, 13.
Para ha dugang nga impormasyon, kitaa an kapitulo 1 han libro nga Ano Gud ba an Igintututdo han Biblia? nga iginpublikar han mga Saksi ni Jehova
Mababasa liwat ha www.jw.org
[Retrato ha pahina 16]
An Biblia nagsasaad nga ha diri na maiha magtatagana an Dios hin hustisya para ha ngatanan
war_Latn quy_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn quy_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn quy_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn quy_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn quy_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn cjk_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn tgl_Latn tgl_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn eng_Latn war_Latn war_Latn war_Latn war_Latn eng_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn umb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn smo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn ceb_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ayr_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn grn_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ayr_Latn war_Latn war_Latn ceb_Latn war_Latn war_Latn war_Latn war_Latn tsn_Latn war_Latn war_Latn war_Latn war_Latn war_Latn war_Latn war_Latn war_Latn ayr_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn lus_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn umb_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn